🕐 ৪:২৭ অপরাহ্ণ, ডিসেম্বর ১৪, ২০১৯\nআজ শহীদ বুদ্ধিজীবী দিবস। নয় মাসের রক্তক্ষয়ী যুদ্ধের পর বিজয় তখন চূড়ান্ত। একে একে বিভিন্ন জেলা থেকে আসছিল বিজয়ের খবর, ঠিক সেই সময় পরাজয় নিশ্চিত জেনে নতুন একটি জাতিকে কোণঠাসা করতে পাকিস্তানি বাহিনী ও তাদের এ দেশীয় দোসররা ভয়ানক ষড়যন্ত্রে মেতে ওঠে। তারা এ দেশের শিক্ষাবিদ, সাহিত্যিক, আইনজীবী, চিকিৎসক, সাংবাদিক ও মেধাবী সন্তানদের নির্মমভাবে হত্যা করে। জাতির এই শ্রেষ্ঠ সন্তানদের স্মৃতির প্রতি শ্রদ্ধা ও ভালোবাসা।\nএকাত্তরের ৭ ডিসেম্বর থেকে গভর্নর এ এম মালিক ও সেনাপ্রধান জেনারেল নিয়াজির তরফে হেডকোয়ার্টারে লড়াই বন্ধের বার্তা পাঠানো শুরু হয়। মিত্রবাহিনী ঢাকার উপকণ্ঠে পৌঁছে গেলে তাদের পরাজয় আরো জরালোভাবে নিশ্চিত হয়। শর্ত হিসেবে বলা হয়েছিল, পাকিস্তানি বাহিনীকে যেন নিরাপদে দেশে ফিরে যেতে দেয়া হয়। অথচ তখন একই সঙ্গে চলে বুদ্ধিজীবী হত্যার পরিকল্পনা। পাকিস্তানি বাহিনী গঠিত দেশীয় গুপ্তঘাতক আলবদরের সদস্যরা নীল সংকেত পেয়ে নির্দেশনা অনুযায়ী, নির্বাচিত বুদ্ধিজীবীদের বাড়ি থেকে তুলে আনে এবং মোহাম্মদপুরের ফিজিক্যাল ট্রেনিং ইনস্টিটিউটে আটক করে নির্মম অত্যাচারের পর ১৪ ডিসেম্বর ভোরের আলো ফোটার আগে হত্যা করে বুড়িগঙ্গা নদীর তীরে ওই ইটের ভাটায় গাদাগাদি করে ফেলে রাখে। যুদ্ধাপরাধের বিচারের বেসরকারি সংগঠন ওয়ার ক্রাইমস ফ্যাক্টস ফাইন্ডিং কমিটির গবেষণায় উঠে এসেছে, পাকিস্তান সেনাবাহিনী সুপরিকল্পিতভাবে তালিকা করে বুদ্ধিজীবীদের গ্রেপ্তার করেছিল। পরে এদেরকেই নৃশংসভাবে হত্যা করা হয়।\nদেশের বুদ্ধিজীবী হত্যার মূল পরিকল্পনাকারী ছিলেন পাকিস্তানি সেনা কর্মকর্তা রাও ফরমান আলী। আর হত্যাকা-ের প্রধান সহযোগী হিসেবে আলবদর, রাজাকার, আল-শামস বাহিনীর ৫০০ সদস্যকে নিয়োজিত করা হয়। বুদ্ধিজীবী নিধনের মূল পরিকল্পনাটি হয় ১০ ডিসেম্বর। ওইদিন সন্ধ্যায় পিলখানায় ঢাকা কমাণ্ডের সদর দপ্তরে জেনারেল নিয়াজি, ফরমান ও জামশেদ উচ্চ পর্যায়ের সভা করেছিলেন। বাঙালি বুদ্ধিজীবীদের ধরে আনার জন্য আগে থেকেই গাড়ির বহর প্রস্তুত করে রাখা হয়েছিল। জেনারেল ফরমান আলীর ডেস্ক ক্যালেন্ডারের পাতায় লেখা ছিল পূর্ব পাকিস্তানের সবুজকে লাল রং করে দেয়া হবে। যেখানে হত্যার জন্য নির্বাচিত বুদ্ধিজীবীদের নামের আদ্যক্ষরগুলো পরপর লেখা ছিল।\nরাও ফরমান আলি তার বাংলাদেশের জন্ম বইয়ে এই গ্রেপ্তার অভিযানের কথা স্বীকার করেন। তার ভাষ্যে, ১০ ডিসেম্বর বুদ্ধিজীবী ও গুরুত্বপূর্ণ ব্যক্তিদের গ্রেপ্তারের একটি নতুন আদেশের কথা তিনি জানতে পান। এর আগে এ ধরনের আরো একটি আদেশ সামরিক বাহিনীর পক্ষ থেকে জারি করা হয়েছিল। ফরমান আলি তার বইয়ে গ্রেপ্তার বুদ্ধিজীবীদের কোথায় রাখা হয়েছিল সে বিষয়ে তথ্য না দিলেও এটি স্বীকার করেছেন যে এই বুদ্ধিজীবী ও গুরুত্বপূর্ণ ব্যক্তিদের প্রহরায় ছিল রাজাকার-আলবদর বাহিনী।\nকেন এই হত্যাযজ্ঞ\nএকাত্তরে রক্তক্ষয়ী যুদ্ধ ও সংগ্রাম যখন চূড়ান্ত বিজয় শিখরে পৌঁছাবে, ঠিক তখনই বুদ্ধিজীবীদের ওপর শেষ আঘাতটা হেনেছিল দখলদার পাকিস্তানি হানাদার ও রাজাকার, আলবদর, আল-শামস বাহিনী। বাঙালি জাতিকে চিরতরে মেধাশূন্য করার হীন চক্রান্তে সুপরিকল্পিতভাবে বেছে বেছে হত্যা করা হয় শিক্ষক, লেখক, শিল্পী, সাহিত্যিক, সাংবাদিক, চিকিৎসকদের। সদ্য স্বাধীন বাংলাদেশ যেন মেধায়-মননে শক্তিশালী না হয়, বাংলাদেশ যেন আর মাথা উঁচু করে দাঁড়াতে না পারে- এটাই ছিল ঘাতকদের সুদূরপ্রসারী লক্ষ্য। এছাড়া আসন্ন পরাজয়ের প্রতিহিংসা চরিতার্থ করাও বুদ্ধিজীবী নিধনের আরেকটি কারণ। মুক্তিযুদ্ধ জাদুঘরের অন্যতম ট্রাস্টি মফিদুল হক বলেন, মুক্তিযুদ্ধে পাকিস্তানি বাহিনী এক চরম নিষ্ঠুর খেলায় তারা বুদ্ধিজীবীদের হত্যা করেছিল। বিকৃতির চরম পর্যায়ে না পড়লে তারা অবধারিত আত্মসমর্পণের ঠিক পূর্ব মুহূর্তে এমন নৃশংসতার পরিচয় দিত না। ওয়ার ক্রাইমস ফ্যাক্টস ফাইন্ডিং কমিটির আহ্বায়ক ডা. এম এ হাসান বলেন, বুদ্ধিজীবী হত্যা শুধু ঢাকায় সীমাবদ্ধ থাকেনি, তা বিস্তৃত হয় সারা দেশে এবং ৯ মাসজুড়ে। সে সব বুদ্ধিজীবী হয়তো জাতীয় পর্যায়ের ছিলেন না। কিন্তু জেলা, থানা ও গ্রাম পর্যায়ে তাদের প্রভাব ছিল। জাতির মূল্যবোধ গঠনে তারা বড় ধরনের অবদানও রেখেছেন।\nবুদ্ধিজীবী হত্যাকাণ্ডের কারণ এই হত্যাকাণ্ডের মাধ্যমে শুধু কয়েকটি প্রাণ নেওয়া হয়নি, পঙ্গু করে দেওয়ার পরিকল্পনা ছিল পুরো একটি জাতিকে। ইতিহাসবিদদের মতে, বুদ্ধিজীবী হত্যাকা- ছিল পাকিস্তানি সামরিক বাহিনীর পূর্ব পরিকল্পনা অনুযায়ী অন্তিম আঘাত। কিন্তু দুর্ভাগ্যজনক হলেও সত্য, স্বাধীনতা অর্জনের এতো বছর পরও জাতির এই শ্রেষ্ঠ সন্তানদের তালিকা তৈরি করতে ব্যর্থ হয়েছে সরকার। ফলে বাঙালি আজো জানতে পারলো না, জাতির কতজন শ্রেষ্ঠ সন্তানকে নোংরা ষড়যন্ত্রের মাধ্যমে হত্যা করেছে পাকিস্তানীরা।\nবুদ্ধিজীবী হত্যাকারীদের মূল পরিকল্পনাকারী পাকিস্তানি মেজর জেনারেল রাও ফরমান আলী। স্বাধীনতার পর বঙ্গভবনে রাও ফরমান আলীর একটি ডায়েরি পাওয়া যায়। ওই ডায়েরিতে নিহত ও জীবিত বুদ্ধিজীবীদের তালিকা পাওয়া যায়। ডায়েরিতে উল্লেখ ছিল, ‘আলবদর বাহিনী বুদ্ধিজীবীদের তালিকা তৈরি করে। এই বদর বাহিনীর সদস্যরা হত্যার উদ্দেশ্যে বুদ্ধিজীবীদের ধরে এনে তাদের নির্মমভাবে হত্যা করে পাকিস্তানি সেনাবাহিনীকে প্রত্যক্ষভাবে সহায়তা করে’। স্বাধীনতার পর ‘বুদ্ধিজীবী নিধন তদন্ত কমিশন’ গঠিত হয়। ওই কমিশনের প্রতিবেদন থেকে পাওয়া যায়, পাকিস্তানি মেজর রাও ফরমান আলী শুধু ডিসেম্বরেই ২০ হাজার বুদ্ধিজীবী হত্যার পরিকল্পনা করেছিলেন। ঘাতকদের নেতৃত্বে ছিলেন চৌধুরী মঈনুদ্দীন ও আশরাফুজ্জামান খান। মঈনুদ্দীন বুদ্ধিজীবীদের তালিকা করে তাদের হত্যা কার্যকর করার পরিকল্পনা করেন। আশরাফুজ্জামান বুদ্দিজীবীদের মৃত্যু কার্যকর করেন।\nস্বাধীনতার পর আশরাফুজ্জামানের নাখালপাড়ার বাসা থেকে একটি ডায়েরি উদ্ধার করা হয়। ওই ডায়েরিতে যেসব বুদ্ধিজীবীর নাম-ঠিকানা পাওয়া যায় তাদের সবাইকে ১৪ ডিসেম্বর হত্যা করা হয়। রায়েরবাজার ও মিরপুরের শিয়ালবাড়ী বধ্যভূমিতে বেশ কয়েকজন বুদ্ধিজীবীকে নিজ হাতে আশরাফুজ্জামান হত্যা করেন বলে আন্তর্জাতিক অপরাধ ট্রাইব্যুনালের রায়ে বলা হয়।\nদায়ীদের প্রথম ফাঁসি\nপুরো বিশ্ব প্রত্যক্ষ করেছিল সেই সময়ের বর্বরতা, নৃশংসতা। প্রত্যক্ষ করেছিল, কিভাবে পূর্বপরিকল্পনা অনুযায়ী দেশের বুদ্ধিজীবীদের ধরে নিয়ে নির্মমভাবে হত্যা করে লাশ ফেলে দেওয়া হয়। স্বাধীনতার পর ৪৫ বছর ধরে এই ক্ষত বয়ে বেড়াচ্ছিল বাংলাদেশ। পাকিস্তানি দোসররা এত দিন স্বীকারই করেনি এ দেশে যুদ্ধাপরাধের মতো ঘটনা, মানবতাবিরোধী ঘটনা ঘটেছিল। এ দেশে কোনো যুদ্ধাপরাধী নেই বলেও দাম্ভিকতা দেখিয়েছিল কেউ কেউ। কিন্তু সব দম্ভ চূর্ণ করে দিয়ে ২০১৫ সালে বুদ্ধিজীবী হত্যার নকশাকারদের বিচার হয়। বুদ্ধিজীবী হত্যার দায়ে প্রথম ফাঁসি কার্যকর হয় তৎকালীন আলবদর বাহিনীর প্রধান আলী আহসান মোহাম্মদ মুজাহিদের।\nবাংলা একাডেমির উদ্যোগ\n১৯৮৪ সালে শহীদ বুদ্ধিজীবীদের সম্পর্কে বিভিন্ন পত্রিকায় প্রকাশিত লেখা নিয়ে ‘শহীদ বুদ্ধিজীবী স্মারক গ্রন্থ’ প্রকাশ করে বাংলা একাডেমী। ১৯৮৫ সালে বাংলা একাডেমি শহীদ বুদ্ধিজীবী কোষ গ্রন্থ’ প্রকাশের সিদ্ধান্ত গ্রহণ করে। শহীদ বুদ্ধিজীবীদের নাম সংগ্রহের জন্য তখন বাংলা একাডেমি সব জাতীয় দৈনিক পত্রিকায় বিজ্ঞাপন দিয়েছিল। সে সময় বাংলা একাডেমী নিজেরাই ঠিক করে যে শিক্ষক, সাহিত্যিক, সাংবাদিক, ডাক্তার, প্রকৌশলী, আইনজীবী, শিল্পী, চলচ্চিত্রকার, প্রকাশকসহ বিশেষ কিছু পেশাজীবীকে ‘বুদ্ধিজীবী’ হিসেবে বিবেচনা করা হবে।\nসেই নীতিমালা অনুযায়ী ১৯৮৫ সালের ১৪ ডিসেম্বর ২৫০ জনের তালিকা নিয়ে শহীদ বুদ্ধিজীবী কোষ গ্রন্থ প্রকাশ করা হয়। যে ২৫০ জন শহীদ বুদ্ধিজীবীর নাম সংগ্রহ করা হয় তাদের অনেকেরই আবাসিক ঠিকানা খুঁজে পাওয়া যায়নি। ফলে বেশকিছু শহীদ বুদ্ধিজীবীর বিস্তারিত তথ্য যোগাড় করা সম্ভব হয়নি। কোষ গ্রন্থের নাম-ঠিকানা ধরে খোঁজ-খবর নিয়ে শহীদ বুদ্ধিজীবীদের বেশ কয়েকজনের নিকটাত্মীয়ের লেখা সংকলিত করে ১৯৮৮ সালে বাংলা একাডেমী প্রকাশ করে ‘স্মৃতি-৭১’ গ্রন্থ।\nএ গ্রন্থের ১০ম খণ্ড প্রকাশিত হয় ১৯৯৭ সালের ৪ ডিসেম্বর পর্যন্ত। ১০ম খণ্ডে স্থান পেয়েছে ১২ জন শহীদ বুদ্ধিজীবীর নিকটাত্মীয়ের স্মৃতিকথা। এর বাইরে বাংলা একাডেমী আর কোনো তালিকা সংগ্রহ বা প্রকাশ করতে পারেনি।\nরায়ের বাজার বধ্যভূমি স্মৃতিসৌধটি ঢাকার মোহাম্মদপুরের রায়ের বাজারে অবস্থিত। ১৯৭১ সালের মুক্তিযুদ্ধে পরাজয় নিশ্চিত বুঝতে পেরে পাকিস্তানি শাসকচক্র বাংলাদেশকে চিরতরে মেধাশূন্য করার এক ঘৃণ্য পরিকল্পনা বাস্তবায়নে অগ্রসর হয়। তারা ভেবেছিল এদেশকে মেধাশূন্য করা গেলে বাঙ্গালি জাতির মেরুদন্ড ভেঙ্গে যাবে। এজন্য মুক্তিযুদ্ধ শুরু থেকেই তারা হত্যা করেছিল বাঙ্গালি জাতির বিবেক, চেতনা, মননশীলতা, ঐতিহ্য ও সংষ্কৃতির ধারক ও বাহক এ মাটির সন্তান বুদ্ধিজীবীদের। ১০ থেকে ১৪ই ডিসেম্বরের মধ্যে এই বর্বরতা ও হত্যাযজ্ঞ ভয়াবহ রূপধারন করে। তাদের স্মৃতিকে স্মরনীয় করে রাখতে এই বুদ্ধিজীবী স্মৃতিসৌধ নির্মান করা হয় যা রায়ের বাজার বধ্যভূমি ‘স্মৃতিসৌধ’ নামে পরিচিত। স্থপতি ফরিদ উদ্দীন আহমেদ বধ্যভূমি স্মৃতিসৌধটি নির্মাণ করেন পরিত্যক্ত সেই ইটের ভাটার আদলেই।\nসমগ্র স্থানটি ৩.৫১ একর আয়তনবিশিষ্ট। এটি ১৫.২৪ মিটার বর্গাকার একটি গ্রিড দ্বারা বিভক্ত হয়েছে। মূল বেদিটি রাস্তা থেকে ২.৪৪ মিটার উঁচু। স্মৃতিসৌধের প্রধান অংশটি ১৭.৬৮ মি উঁচু, ০.৯১ মি পুরু ও ১১৫.৮২ মি দীর্ঘ একটি ইটের তৈরি বাঁকানো দেয়াল। এটি রায়ের বাজারের আদি ইটখোলার প্রতীক, যেখানে বুদ্ধিজীবীদের মৃতদেহগুলি পড়েছিল। দেয়ালটির দুদিক ভাঙা। এ ভগ্ন দেয়াল ঘটনার দুঃখ ও শোকের গভীরতা নির্দেশ করছে। দেয়ালের দক্ষিণ-পশ্চিম পার্শ্বে একটি ৬.১০ মিটার বর্গায়তনের জানালা আছে। এ জানালা দিয়ে পেছনের আকাশ দেখা যায়। স্মৃতিসৌধের প্রধান প্রবেশপথ চত্বরের দক্ষিণ-পূর্ব কোণে। এপথে প্রবেশ করলে দর্শনার্থী একটি বটগাছের মুখোমুখি হন। এই বটগাছ নিকটবর্তী শরীর-শিক্ষা কলেজ প্রাঙ্গণস্থ আদি বটগাছের প্রতীকরূপ।\nদেশে এখনো একাত্তরে নিহত বুদ্ধিজীবীদের তিন ধরনের তালিকা প্রচলিত রয়েছে। সরকার স্বীকৃত কোনো তালিকা না থাকায় এসব তালিকার কোনোটাকেই নির্ভরযোগ্য হিসেবে গ্রহণ করা হয় না। মুক্তিযুদ্ধ বিষয়ক মন্ত্রণালয়ে খোঁজ নিয়ে জানা গেছে, ঢাকা কেন্দ্রিক কিছু শহীদ বুদ্ধিজীবীর প্রাথমিক তালিকা তৈরি করেছে মন্ত্রণালয়। কিন্তু সারা দেশে নিহত বৃদ্ধিজীবীদের অন্তর্ভুক্ত করে পূর্ণাঙ্গ কোনো তালিকা তৈরি সম্পন্ন করা হয়নি। সদ্য স্বাধীন হওয়া যুদ্ধবিধ্বস্ত দেশের পক্ষে ৩০ লাখ শহীদের মধ্যে বুদ্ধিজীবীর সংখ্যা কত তা নির্ণয় করা সম্ভব ছিল না। কিন্তু এত বছরেও এ সংখ্যা নিরূপণ করে ফেলা কেন হলো না, তা নিয়ে প্রশ্ন অনেকের। জাতীয় পর্যায়ে ১৯৭২ সালে প্রকাশিত বুদ্ধিজীবী দিবসের সঙ্কলনে আন্তর্জাতিক নিউজ ম্যাগাজিন নিউজ উইকে প্রকাশিত টমালিনের লেখায় উল্লেখ ছিল, শুধু ১৪ ডিসেম্বর ঢাকায় শহীদ হওয়া বুদ্ধিজীবীর সংখ্যা মোট এক হাজার ৭০।\n‘বাংলাপিডিয়া’র প্রাপ্ত তথ্য অনুযায়ী শিক্ষাবিদ ৯৯১ জন, চিকিৎক ৪৯ জন, ৪২ জন আইনজীবী, ১৩ জন সাংবাদিক, ৯ জন সাহিত্যিক ও শিল্পী, ৫ জন প্রকৌশলী এবং অন্যান্য ২ জন। সব মিলিয়ে এই তালিকায় নিহত বুদ্ধিজীবীর সংখ্যা এক হাজার একশ’ ১১ জন। শহীদ বুদ্ধিজীবীদের মধ্যে ১৫২ জনের নামে স্মারক ডাক টিকিট প্রকাশ করে সরকার। তবে পূর্ণাঙ্গ একটি তালিকা তৈরির লক্ষ্যে মন্ত্রণালয় কাজ করছে বলে জানা যায়। স্বীকৃত তালিকা অনুযায়ী শুধু ১৪ ডিসেম্বর নয়, মুক্তিযুদ্ধ চলাকালে ২৫ মার্চ থেকে ১৬ ডিসেম্বর পর্যন্ত বেশ কয়েকজন স্বনামধন্য বুদ্ধিজীবী পাকবাহিনীর হাতে প্রাণ হারান। তাদের মধ্যে উল্লেখযোগ্য:\nঢাকা বিশ্ববিদ্যালয়ের শিক্ষক-\nড. গোবিন্দ চন্দ্র দেব (দর্শনশাস্ত্র)। ড. মুনির চৌধুরী, ড. মোফাজ্জল হায়দার চৌধুরী, ড. আনোয়ার পাশা, ড. আবুল খায়ের, ড. জ্যোতির্ময় গুহঠাকুরতা, ড. সিরাজুল হক খান, ড. এ এন এম ফাইজুল মাহী, হুমায়ূন কবীর, রাশিদুল হাসান, সাজিদুল হাসান, ফজলুর রহমান খান, এন এম মনিরুজ্জামান, এ মুকতাদির, শরাফত আলী, এ আর কে খাদেম, অনুদ্বৈপায়ন ভট্টাচার্য, এম এ সাদেক, এম সাদত আলী, সন্তোষচন্দ্র ভট্টাচার্য, গিয়াসউদ্দিন আহমদ, রাশীদুল হাসান, এম মর্তুজা।\nরাজশাহী বিশ্ববিদ্যালয়ের শিক্ষক-\nড. হবিবুর রহমান, ড. শ্রী সুখারঞ্জন সমাদ্দার, মীর আবদুল কাইউম। চিকিৎসক : অধ্যাপক ডা. মোহাম্মদ ফজলে রাব্বি, অধ্যাপক ডা. আলিম চৌধুরী। অধ্যাপক ডা. শামসুদ্দীন আহমেদ। অধ্যাপক ডা. আব্দুল আলিম চৌধুরী ডা. হুমায়ুন কবীর। ডা. আজহারুল হক। ডা. সোলায়মান খান। ডা. আয়েশা বদেরা চৌধুরী। ডা. কসির উদ্দিন তালুকদার। ডা. মনসুর আলী। ডা. মোহাম্মদ মোর্তজা।\nডা. মফিজউদ্দীন খান। ডা. জাহাঙ্গীর। ডা. নুরুল ইমাম। ডা. এস কে লালা। ডা. হেমচন্দ্র বসাক। ডা. ওবায়দুল হক। ডা. আসাদুল হক। ডা. মোসাব্বের আহমেদ। ডা. আজহারুল হক, ডা. মোহাম্মদ শফী। অন্যান্য : শহীদুল্লাহ কায়সার, নিজামুদ্দীন আহমেদ, সেলিনা পারভীন, সিরাজুদ্দীন হোসেন, আ ন ম গোলাম মোস্তফা, আলতাফ মাহমুদ, ধীরেন্দ্রনাথ দত্ত, রণদাপ্রসাদ সাহা, যোগেশ চন্দ্র ঘোষ। জহির রায়হান, মেহেরুন্নেসা, ড. আবুল কালাম আজাদ, নজমুল হক সরকার, নূতন চন্দ্র সিংহ।\nপ্রথম শহীদ বুদ্ধিজীবী\n‘আমি ছাত্রের রক্তে রঞ্জিত এরপর কোনো গুলি হলে তা ছাত্রের গায়ে না লেগে যেন আমার গায়ে লাগে’- শহীদ ড.শামসুজ্জোহা। তখন ১৯৬৯ সালের ১৮ ফেব্রুয়ারি। আইয়ুববিরোধী আন্দোলনে শিক্ষার্থীদের বিক্ষোভে উত্তাল রাজশাহী বিশ্ববিদ্যালয় (রাবি) ক্যাম্পাস। স্থানীয় প্রশাসনের জারি করা ১৪৪ ধারা ভেঙে সেদিন বিশ্ববিদ্যালয়ের প্রধান ফটকের সামনে বিক্ষোভে নামেন প্রায় ২ হাজার শিক্ষার্থী। উত্তেজনাপূর্ণ এ পরিস্থিতিতে শিক্ষার্থীদের ওপর গুলির আদেশ দেয় পাকসেনারা। উক্ত কথাটি বলতে বলতে শিক্ষার্থীদের বাঁচাতে বুক পেতে দিয়ে শহীদ হলেন অধ্যাপক ড. শামসুজ্জোহা। দেশের ইতিহাসে তিনিই প্রথম শহীদ বুদ্ধিজীবী।\nরাজশাহী বিশ্ববিদ্যালয়ের রসায়ন বিভাগের অধ্যাপক ড. সৈয়দ মোহাম্মদ শামসুজ্জোহা তখন রাবির প্রক্টর। শিক্ষক জীবনেও তিনি ছিলেন জনপ্রিয় একজন। শিক্ষার্থীদের কাছে পরিচিত ছিলেন ‘জোহা স্যার’ নামে।


দেশে পেঁয়াজের দাম সহনীয় পর্যায়ে নিয়ে আসার জন্য মিয়ানমার থেকে বেশি বেশি পেঁয়াজ আমদানি করার জন্য আমদানিকারকদের প্রতি আহ্বান জানিয়েছেন অতিরিক্ত বাণিজ্য সচিব এইচ এম শফিকুজ্জামান।\nশনিবার (১৬ অক্টোবর) সকালে তিনি টেকনাফ স্থল বন্দরে এ আহ্বান বলেন।\nএইচ এম শফিকুজ্জামান বলেন, টেকনাফ স্থলবন্দরের ব্যবসায়ীদের বিভিন্ন সমস্যা দ্রুত সময়ে সমাধানের ব্যবস্থা নেওয়া হবে। এর পাশাপাশি দেশের পেঁয়াজের সংকট দেখা দিয়েছে। তা দ্রুত সময়ে মূল্য কমিয়ে সাধারণ জনগণের কাছে পৌঁছানোর জন্য সরকার ব্যবস্থা নিয়েছেন।\nএসময় উপজেলা নির্বাহী কর্মকর্তা মো. পারভেজ চৌধুরী, ২ বিজিবি ব্যাটালিয়নের অপারেশন অফিসার ক্যাপ্টেন মো. মোহতামিম, কাস্টমস রাজস্ব কর্মকর্তা আব্দুন নুর, বন্দরের ব্যাবস্থাপক জসিম উদ্দিন চৌধুরী, টেকনাফ স্থল বন্দরের সিএন্ডএফ এজেন্টের সভাপতি আব্দুল আমিন প্রমুখ উপস্থিত ছিলেন।


কাশ্মীর নিয়ে আবার একটি ভুল ভারতের:-805479 | কালের কণ্ঠ | kalerkantho\n২২ আগস্ট, ২০১৯ ০০:০০ | পড়া যাবে ৭ মিনিটে\nকাশ্মীর ভারতীয় উপমহাদেশের জন্য একটি প্রচণ্ড বিস্ফোরকধর্মী বোমা, প্রতীকী অর্থে দীর্ঘদিন থেকে কথাটা বলা হলেও এর বিপজ্জনক বাস্তবতা অনস্বীকার্য। এর দায় ভারত ও পাকিস্তান উভয়েরই। তবে যথারীতি এর সূচনা ঘটায় ১৯৪৭ সালের সদ্য প্রতিষ্ঠিত পাকিস্তান।\nকারণ ধর্মের ভিত্তিতে ভারতবর্ষ ভাগ করা যে কী কঠিন কাজ তা সিরিল র‌্যাডক্লিফ হাড়ে হাড়ে বুঝতে পারছিলেন। জিন্নাহ ইচ্ছা করেই চোখ বন্ধ করে ছিলেন রাজনৈতিক বিচারে তাঁর উদ্ভট পরিকল্পনার অস্বাভাবিকতা লক্ষ করে।\nতাই প্রথম দফায়ই তাঁর কণ্ঠে চরম স্ববিরোধী ঘোষণা খণ্ডিত ভারতে ফেলে যাওয়া ভারতীয় মুসলমানদের উদ্দেশে, যাতে তারা ভারত ডোমিনিয়নের অধীনে বিশ্বস্ত নাগরিক হিসেবে বসবাস করে। ভারত বিভাগ উপলক্ষে ছোট-বড় কতগুলো বোমা যে ফাটানো হয়েছে, তা হিসাব করে দেখার বিষয়।\nএই ঘোষণা ‘লড়কে লেঙ্গে পাকিস্তান’ স্লোগানধারী এবং জিন্নাহ কর্তৃক পরিত্যক্ত ভারতীয় মুসলমানদের স্তব্ধ করে দিয়েছিল তাদের স্বপ্নের পাকিস্তানে যেতে না পেরে। জিন্নাহ তো ভারতীয় মুসলমান সবাইকে স্বতন্ত্র মুসলমান ভূমি পাকিস্তানের স্বপ্ন দেখিয়েছিলেন। তিনি তিন-সাড়ে তিন কোটি মুসলমানকে তাঁর ভাষ্যের হিন্দু ভারতে রেখে তাঁর ব্রিফকেস গুছিয়ে পাকিস্তানের উদ্দেশে পাড়ি জমালেন।\nদ্বিতীয় স্ববিরোধিতায় র‌্যাডক্লিফ সাহেব দেখলেন, ভারতে বঙ্গে হিন্দু-মুসলমানের বসবাস ও সহাবস্থান এমন নিগূঢ় সান্নিধ্যে যে পরিচ্ছন্ন সীমারেখা টেনে রাষ্ট্রীয়ভাবে এদের আলাদা করা কঠিন। ভারত-পাকিস্তান বিভাগ তাই নৈরাজ্যিক হতে বাধ্য। প্রাকৃতিক সীমানাও এ ব্যাপারে বিভাজনবিরোধী। তাই তাঁর কিছু করার নেই। তাঁর বিচার-বুদ্ধিমতো লাল-কালো কালির টানে অবুঝ এই দুই জনগোষ্ঠীকে কিছু একটা বুঝিয়ে দিতে হবে। অথবা বুঝিয়ে দেওয়ার কিছু নেই। তাঁর হিসাব-নিকাশ মতো ভাগাভাগিটাই শেষ কথা।\nবাস্তবে তাই ঘটেছিল। বাংলা বিভাগের অভিজ্ঞতায় দেখা গেছে, বিভাজক রেখা কারোর বাড়ির উঠানের ওপর দিয়ে, কারো জমির মাঝখান দিয়ে গেছে, কী দুরবস্থাই না মানুষের। ট্রেন লাইনের এক পাশে ভারত, তো অপর পাশে পাকিস্তান। গঙ্গাসাগর কমলাসাগর এপারে-ওপারে। সবচেয়ে বড় উদ্ভটত্ব হলো ব্যাপক মুসলমানপ্রধান মুর্শিদাবাদ জেলা পদ্মার ওপারে ভারতে, আর হিন্দুপ্রধান খুলনা নদীর এপারে পাকিস্তানে। অবাস্তব এক বিভাজন।\nএই স্ববিরোধিতার আরেক প্রকাশ ব্রিটিশ ভারতের দেশীয় রাজ্যগুলোর ক্ষেত্রে। শাসক এক সম্প্রদায়ের তো শাসিত জনগোষ্ঠীর সংখ্যাধিক্য ভিন্ন সম্প্রদায়ের। আবার তাদের অবস্থানও সর্বদা বিভাজননীতির পক্ষে নয়। হায়দরাবাদের নিজাম বা কাশ্মীরের মহারাজা হরিসিংয়ের মনে নানা দ্বিধা। মূলনীতিমাফিক তাদের পাকিস্তান বা ভারতের সঙ্গে যোগ দিতে হবে। এর ব্যতিক্রম চলবে না। কিন্তু তাদের ইচ্ছা স্বাধীন দেশীয় রাজ্য।\nভূস্বর্গ কাশ্মীরের ওপর জিন্নাহসহ পাকিস্তানি শীর্ষ নেতাদের দৃষ্টি বরাবরই ছিল। তাই দুর্বল সেনা শক্তির কাশ্মীর দখলের পরিকল্পনা তাদের। পাকিস্তানের দুর্ধর্ষ উপজাতীয়দের দিয়ে প্রথম আক্রমণ কাশ্মীরের ওপর। মুজফফরাবাদসহ বেশ কিছু শহর জবরদখল হয়ে যাওয়ার পর হরিসিংহের নিদ্রাভঙ্গ। কারণ ওদের পেছনে আসছে পাকিস্তানি সেনারা। ঘটনা ১৯৪৭ সালের শেষ দিককার।\nবিপন্ন হরিসিং শেষ পর্যন্ত ভারতের সঙ্গে সংযুক্তির পক্ষে মতামত জানান। স্বাক্ষরদান অনুষ্ঠান দ্রুত শেষ ভারতীয় সেনাবাহিনীর উপস্থিতিতে। কিন্তু সমরশক্তিতে বিশ্বাসী পাকিস্তান ছাড়ার পাত্র নয়। তাই দেশ ভাগের সঙ্গে সঙ্গেই কাশ্মীর নিয়ে পাক-ভারত সংক্ষিপ্ত যুদ্ধ শেষ পর্যন্ত নিরাপত্তা পরিষদের দৌত্যে স্থিতাবস্থায়। পাকিস্তানের দখলকৃত অংশ বিচ্ছিন্ন নাম আজাদ কাশ্মীর এবং তা নামেই আজাদ—এক কাশ্মীরি মেডিক্যাল ছাত্রের ভাষায় দুটিই গোলাম কাশ্মীর।\nকাশ্মীরের জননেতা শেখ আবদুল্লাহ তখন হরিসিংহের কারাগারে বন্দি, তাঁর মুক্তির পর তাঁদের রাজনৈতিক দল ন্যাশনাল কনফারেন্সই জম্মু-কাশ্মীর উপত্যকা শাসন করেছে সংসদীয় পদ্ধতির নির্বাচনের মাধ্যমে। কিন্তু প্রধানমন্ত্রী নেহরুর বন্ধুস্থানীয় রাজনীতিক শেখ আবদুল্লাহর সঙ্গে সব প্রতিশ্রুতি রক্ষা করে চলেননি। মুসলমানপ্রধান কাশ্মীরের রাজনীতিতে নানা মত—একপর্যায়ে জঙ্গিবাদের উত্থান, পাকিস্তানের ক্রমাগত অপপ্রচার, কাশ্মীরের ভেতরে ক্রমাগত হিংসাত্মক, ধ্বংসাত্মক তৎপরতার উসকানি, পাকিস্তানকেন্দ্রিক জঙ্গিগোষ্ঠীর উত্থান যেমন সত্য, তেমনই সত্য ভারতীয় শাসকদের শেখ আবদুল্লাহ পরিবারের প্রতি আস্থার অভাব, সমরশক্তির ওপর বিশ্বাস, অনেকটা পাকিস্তানি কায়দায়। ফলে সেনাবাহিনীর অনাচারের বিরুদ্ধে জনগোষ্ঠীর বিক্ষোভ, বিরোধিতা ভারতবিদ্বেষে পরিণত, ক্রমে এর তীব্রতা, ব্যাপকতা বৃদ্ধি। আমি এক ভারতীয় সমাজসেবী মহিলা সাংবাদিকের কাছে শুনেছি ভারতীয় সেনাবাহিনীর সদস্যদের অনাচারের কথা, বিশেষ করে নারীর ওপর যৌন নির্যাতনের ঘটনাবলি।\nভারতের সঙ্গে যুক্ত কাশ্মীরের দাবি ছিল স্বায়ত্তশাসন, আপন বৈশিষ্ট্য রক্ষা করে। স্বতন্ত্র স্বাধীন রাজ্য কাশ্মীরের এ দাবি যুক্তিহীন ছিল না। কিন্তু তরুণদের একাংশের ছিল স্বাধীন রাষ্ট্রের দাবি, যা ভারতের মানার কথা নয়। কিন্তু সেনা উপস্থিতি ও তৎপরতাও জনগণের মানার কথা নয়। এই ভুলটা ভারতীয় রাজনৈতিক নেতাদের, তাঁদের প্রতি সহানুভূতিশীল নেতাদের ওপর আস্থা না রাখা।\nকাশ্মীর দখল করতে ভুট্টোর হাজার বছরের যুদ্ধের হুমকি, ভারতের উচিত ছিল বাস্তবতার ভিত্তিতে মোকাবেলা করা। কাশ্মীর নিয়ে পাকিস্তানের কয়েকটি যুদ্ধ ভারতের শুভভিত্তির ভিত নড়বড়ে করে দেয়। সমরশক্তির জোরে নয়, সহানুভূতিশীল মমতায় জনগণের চিত্তজয়ের নীতি গ্রহণ করা উচিত ছিল ভারতের। ভারতের অনুসৃত কাশ্মীরবিষয়ক সমরবাদী নীতি ভারত-কাশ্মীর সম্পর্ক দুর্বল করে ফেলে।\nভারতের কাশ্মীর নীতির ভাবনায় একটি প্রবণতা বরাবর গুরুত্ব পেয়েছে। আর তা হলো, স্বশাসিত বা স্বাধীন কাশ্মীর ধর্মীয় ঐকমত্যে পাকিস্তানের সঙ্গে যুক্ত হবে। এ ধারণা সঠিক ছিল না। স্বাধীনতাকামী মানুষের কাছে পাকিস্তানের কাছে আত্মবিক্রয় কখনো কাম্য হতে পারে না—কাশ্মীরের ক্ষেত্রে এটাই ছিল বড় সত্য। একটি জনগোষ্ঠীর সমাজে বিভিন্ন মতাদর্শের প্রাধান্য থাকবে—এমনটাই স্বাভাবিক। কাজেই তাদের মধ্যে সেনা তৎপরতার প্রতিক্রিয়ায় সন্ত্রাসী জঙ্গিগোষ্ঠীর উত্থান কার্যকারণ প্রক্রিয়ার অন্তর্গত। তাদের দমন করার দায়িত্ব সংসদীয় গণতন্ত্রী শাসকদের ওপর ন্যস্ত করাই যুক্তিসংগত পদক্ষেপ নিতে পারত। ভারত সেসব যুক্তিবাদী পথের পরিবর্তে সেনাশক্তিকে প্রাধান্য দিয়েছে।\nঅশান্ত কাশ্মীরের এমন এক অস্থির পরিবেশে ভেবেচিন্তে আপাত সর্বশেষ বোমা ফাটাল প্রধানমন্ত্রী নরেন্দ্র মোদির বিজেপি সরকার। কাগজগুলোতে মোটা হরফে বিচিত্র শিরোনামেও মমার্থ একই : কাশ্মীর তার রাজ্যসত্তা হারাল, স্বায়ত্তশাসন হারাল, বিভাজিত হলো কাশ্মীর, লাদাখ ভিন্ন একটি অঞ্চল গোটা কাশ্মীর ভারতের কেন্দ্রীয় শাসনের অধীনে। সংবিধানের সুবিধাপ্রাপক ধারা বর্জিত।\nএককথায় কাশ্মীরে কেন্দ্রীয় শাসন জারি এবং এককালের কার্জনীয় নীতি বঙ্গভঙ্গ অনুসরণে কাশ্মীর ভঙ্গ, তথা বিভাজন। গৃঢ় উদ্দেশ্য কাশ্মীরি প্রতিবাদীদের শক্তিহীন করা, সেই সঙ্গে সাম্প্রদায়িক চেতনার প্রসার ঘটানো। প্রসঙ্গত, লাদাখের সীমান্ত পুরুত্ব স্মরণযোগ্য। দুই লেফটেন্যান্ট গভর্নরের অধীনে এখন থেকে শাসিত হবে—সাবেক জম্মু কাশ্মীর, দুই ভিন্ন নামে। বলতে গেলে প্রকৃতপক্ষে চলবে সামরিক শাসন।\nএমন একটি অগণতন্ত্রী, সম্প্রদায়বাদী চরম রাজনৈতিক ব্যবস্থা চাপিয়ে দেওয়ার প্রতিক্রিয়া প্রতিরোধে সেখানে বিশালসংখ্যক সেনা সদস্য জড়ো করা হয়েছে। সমস্যা মোকাবেলায় জারি করা হয়েছে ১৪৪ ধারা এবং কারফিউ। একটি পরিসংখ্যানে বলা হয়েছে, জম্মু কাশ্মীরে প্রতি হাজার লোকের জন্য ৭৭ জন সেনা মোতায়েন। দুই সাবেক মুখ্যমন্ত্রীসহ কয়েকজন রাজনীতিক গ্রেপ্তার ও গৃহবন্দি।\nবিজেপির এই অযৌক্তিক সিদ্ধান্তের বিরুদ্ধে বিরোধী দলগুলোর রাজ্য তোলপাড়, দিনটিকে তারা আখ্যায়িত করে ‘কালো সোমবার’ নামে। সংখ্যাধিক্যের জোরে সংবিধানে পরিবর্তন। অন্যদিকে পাকিস্তানের হুমকি ব্যবস্থা নেওয়ার। আরেকটি পাক-ভারত যুদ্ধ কি আসন্ন? না, বিশৃঙ্খল পাকিস্তানের এমন শক্তি নেই। বিশ্বশক্তি চাইবে না ধ্বংসাত্মক আণবিক যুদ্ধ। যা করার কাশ্মীরি জনগণকেই করতে হবে? বঙ্গভঙ্গ রদ হয়েছিল গণ-আন্দোলনে, কিন্তু এ ক্ষেত্রে তেমন সম্ভাবনা কম, তৎকালীন ইংরেজ যুক্তিবাদী চিন্তা আধুনিক ভারতে গেরুয়াপন্থীদের কাছ থেকে আশা করা বৃথা।\nএ ব্যাপারে কী প্রতিক্রিয়া হতে পারে আন্তর্জাতিক মহলের? আমার ধারণা, ইঙ্গ-মার্কিন-ভারতীয় আঁতাতের পরিপ্রেক্ষিতে তারা বলতে পারেন, এটা ভারতের অভ্যন্তরীণ ঘটনা, এখানে নাক গলানো ঠিক হবে না। কাশ্মীর ভঙ্গের সীমান্ত তাৎপর্য তাদের স্পর্শ করছে না, করবে চীন ও রাশিয়াকে। কিন্তু সাধের পাকিস্তান? এখন তো সেদিকে তাদের, বিশেষত মার্কিনদের আগ্রহ বোধগম্য কারণে কমে গেছে। ওরা ডলারের ঋণশৃঙ্খলে আবদ্ধ, তাদের দরকার ভারতকে, চীনের বিরুদ্ধে লড়াইয়ে।\nদুঃসময়ের কিছু রসিকতা ২২ আগস্ট, ২০১৯ ০০:০০\nইয়েমেন যুদ্ধ আমিরাত ও সৌদি দ্বন্দ্ব ২২ আগস্ট, ২০১৯ ০০:০০


ফেসবুক, ওয়াটসআপ, ইন্টারনেট ঃ মানস-অর্থনৈতিক শোষণের নব ছলাকলা | নোতুন পৃথিবী\nফেসবুক, ওয়াটসআপ, ইন্টারনেট ঃ মানস-অর্থনৈতিক শোষণের নব ছলাকলা\nএকবিংশ শতাব্দীর সবচেয়ে বড় বিপদ পুঁজিবাদের মানস-অর্থনৈতিক শোষণ৷ এর সূক্ষ্ম জাল এমনভাবে বিস্তৃত, যা সাধারণ মানুষ তো দূরে থাক, তথাকথিত বুদ্ধিজীবী থেকে শুরু করে পুঁজিবাদ বিরোধী কমিউনিষ্ট, ধর্মমতের ধবজাধারী মোল্লা, পাদ্রি, পুরোহিতেরা পর্যন্ত এর জালে জড়িয়ে যাচ্ছে৷ মোল্লা, পাদ্রি, পুরোহিতেরা তো চিরকালই জেনে বা না জেনে স্বার্থান্বেষীদের সমর্থন করে চলে৷ প্রশ্ণ আসতে পারে, কমিউনিষ্টরা পুঁজিবাদীদের ক্ষপ্পরে পড়লো কী করে?--- এটা আসলে পুঁজিবাদীদের মানস-অর্থনৈতিক শোষণের কৌশল৷\nকমিউনিজম দর্শনে মানুষের প্রাথমিক চাহিদা (খাদ্য, বস্ত্র, বাসস্থান, শিক্ষা ও চিকিৎসা) পূর্তি র গ্যারান্টির কথা থাকলেও, পুঁজিবাদীদের মানস-অর্থনৈতিক শোষণ ঠেকাবার মতো কোনো মানস-অর্থনৈতিক দর্শন দিশা নেই৷ তাছাড়া বেশিরভাগ মানুষ তো এটাও জানে না যে, মানস অর্থনৈতিক শোষণটাই বা কী? এই শোষণের চরিত্র কেমন? পুঁজিবাদীরা কিভাবে এই মানস অর্থনৈতিক শোষণের জাল বিস্তার করে চলেছে?\nএকবিংশ শতাব্দীর জন্য বিংশ শতাব্দীর মধ্যভাগে (১৯৫৭ খ্রিষ্টাব্দে) মহান দার্শনিক শ্রীপ্রভাতরঞ্জন সরকার প্রথম মানস-অর্থনৈতিক দর্শন দেন তাঁর ‘‘প্রগতিশীল উপযোগ তত্ত্বে’’ (প্রাউট)-এর দর্শন আলোচনায়৷ ইতোপূর্বে অর্থনৈতিক দর্শনের আলোচনায় ‘সাধারণ অর্থনীতি’ ও ‘বানিজ্যিক অর্থনীতি’ ও তাদের শাখা-প্রশাখা নিয়েই যা কিছু চর্চা হয়েছে৷ শ্রী প্রভাতরঞ্জন সরকার গণ-অর্থনীতি ও মানস-অর্থনীতি নামক দুটি নোতুন বিষয় যোগ করেন৷ পরবর্তীতে গণর্থনীতি নিয়ে ডক্টর অমর্ত্য সেন কিছু কাজ করলেও মানস অর্থনীতির ব্যাপারটা নিয়ে অর্থনৈতিক পর্যায়ে কোনো কাজই হয়নি৷ আসলে অর্থনীতি নিয়ে অন্য যাঁরা যতটুকু কাজ করেছেন, তাঁরা নিজেরাও মানস-অর্থনীতির শিকার৷ না হলে গণর্থনীতির কথা বলে নোবেল পুরস্কার পেয়েও ডক্টর অমর্ত্য সেন কী করে ভারতবর্ষের জন্য গ্যাট চুক্তির পক্ষে মত দেন?\nআসলে এ সবও ওই পুঁজিবাদীদের মানস-অর্থনৈতিক শাসন শোষণের ছলাকলা---যা অমর্ত্য সেনেরা বুঝতেই পারেন নি৷ কখন কীভাবে পুরস্কারের মোহে পুঁজিবাদী -দের মানস-অর্থনৈতিক শোষণের জালে পা দিয়েছেন৷ এমন ধারা অবস্থা এখন সর্ব বিষয়ে, সর্বত্র চলছে৷\nএখন প্রশ্ণ হচ্ছে, মানস-অর্থনৈতিক শোষণ কী?\nশ্রী প্রভাতরঞ্জন সরকার বলেছেন, সূক্ষ্মভাবে মানুষের মানস-ভূমি ও মানস-আধ্যাত্মিক ভূমি পর্যুদস্ত করে যে আর্থ-সামাজিক ও আধ্যাত্মিক শোষণ চালানো হয়, তাকে মানস-অর্থনৈতিক শোষণ বলে৷\nআমরা শুধু ভাবি কোনো ভৌম-জাতিসত্তার শিল্প-সংস্কৃতি ধবংস করাটাই বুঝি মানস-অর্থনৈতিক শোষণ৷ মানস-অর্থনৈতিক শোষণের রূপ বহুবিধ ও আরও বেশি সুক্ষ্ম৷ সুক্ষ্মভাবে আজকের পুঁজিবাদীরা ভৌম-মানুষের শিল্প-সংস্কৃতি, ধর্মমত, প্রথা-পদ্ধতি তুলে ধরার মধ্য দিয়েও তাদের মানস অর্থনৈতিক শোষণ চলিয়ো যাচ্ছে৷ আমরা ভাবছি বেশ তো, ভালোই হচ্ছে৷ এতে করে বিভিন্ন ভৌম জাতি সত্তার ভৌম ধর্মমত, ভৌম প্রথা-পদ্ধতি উঠে আসবে৷ কিন্তু আমরা এটা ভাবছি না যে, আজকের সংস্কৃতি মিলনের সংস্কৃতি৷ আজকের যুগ সংশ্লেষনের যুগ৷ আজকের যুগ বিশ্লেষনের যুগ নয়৷ পরস্পর বিরোধী প্রথা পদ্ধতি তুলে ধরে মিলন সংস্কৃতি ধবংস করার যুগ আজকে নয়৷\nঅথচ পুঁজিবাদীরা কিন্তু তাদের প্রচার যন্ত্রে, তাদের মুখপত্রে এ সবই করছে৷ সুক্ষ্মভাবে তারা পরস্পরের মধ্যে বিরোধ বাধানোর চেষ্টা করছে৷ কেননা, মিলন সংস্কৃতির ধর্ম হল পরস্পরের মেলা মেশায় বিরোধাত্মক প্রথা-পদ্ধতির বিলুপ্তি৷ পুঁজিবাদীরা বিরোধকেই চাগিয়ে তুলছে৷ আমরা এই সুক্ষ্ম ছলাকলা বুঝতে পারছি না৷\nএখানে শেষ নয়! সমাজে বিভিন্ন জাতিগোষ্ঠী, বিভিন্ন ধর্মমত, বিভিন্ন বর্ণের মানুষের মধ্যেই শুধু বিরোধ বাধাচ্ছে না ব্যষ্টি মানুষের বিরোধকে চাগিয়ে তুলছে৷ অর্থাৎ মানুষ নিজের সঙ্গে নিজেই বিরোধ করছে! মানুষকে একক বিচ্ছিন্ন করে ফেলা হচ্ছে!\nপুঁজিবাদীরা প্রযুক্তি বিজ্ঞানের সর্র্বেচ্চ কলা কৌশল ব্যবহার করছে৷ আজকের মানস-অর্থনৈতিক শোষণের রূপরেখা এই জায়গায় দাঁড়িয়ে আছে৷ পুঁজিবাদীদের সর্বোচ্চ প্রযুক্তি হলো ফেসবুক, ওয়াটসআপ, ইন্টারনেট ইত্যাদির মতো মাধ্যম গুলো৷ যা হাওয়ায় ভেসে ভেসে মানুষের মনের গহন কোণে প্রবেশ করে মানুষের ব্যষ্টি, সমাজ, রাষ্ট্র, ধর্ম, সংস্কৃতি সবেতেই ঘুন ধরিয়ে দিচ্ছে৷ মানস-অর্থনৈতিক শোষণের এই ফাঁদে পা দিয়ে আমরা সর্বনাশের শেষ প্রান্তে এসে দাঁড়িয়েছি৷\nমানস-অর্থনৈতিক শোষণের এই ছলাকলা পূর্বাহ্ণেই বুঝতে পেরে শ্রীপ্রভাতরঞ্জন সরজ্ঞকার তার বিরুদ্ধে মানস-অর্থনৈতিক দর্শন দিয়ে গেছেন৷ গান লিখে গেছেন৷\nবিজ্ঞানের উন্নত প্রযুক্তিকে আমরা অবশ্যই গ্রহণ করবো৷ তবে যে প্রযুক্তি বা যে কোনো প্রযুক্তির ভালো দিকগুলি৷\nমানস-অর্থনৈতিক শোষণ যে স্তর থেকে শোষণের জাল বিস্তার করে, তা খুবই সূক্ষ্ম স্তর৷ এর প্রতিরোধ ব্যবস্থাও তাই হওয়া উচিত সুক্ষ্মস্তরেই৷ মানস-ভৌমিক স্তর ও মানস-আধ্যাত্মিক স্তর মানস-অর্থনৈতিক শোষণের অধিক্ষেত্র৷\nমানস-অর্থনৈতিক দর্শনও তাই মানস-ভৌমিক স্তর ও মানস-আধ্যাত্মিক স্তরে কাজ শুরু করেছে৷\nমানস-ভৌমিক স্তর ও মানস-আধ্যাত্মিক স্তরের আকর্ষণ তীব্র হলেও তার গতি সূক্ষত্বের দিকে৷ স্থূল শারীরিক সুখভোগ সেখানে কম৷ অন্যদিকে মানস অর্থনৈতিক স্তরে শোষকদের প্রলোভনের বিষয় বস্তু স্থূল হওয়ায় তার দিকে আকর্ষণ তীব্রতর৷ কারণ এর সঙ্গে শারীরিক সুখভোগের বিষয় জড়িত৷ মানস অর্থনৈতিক শোষকেরা মানুষের মস্তিষ্কের সুক্ষ্ম কোষে কোষে জাল বিস্তার করে চলছে৷ একক বিচ্ছিন্ন মানুষ সেই ফাঁদে পা দিয়ে সারাদিন ফেসবুক, ওয়াটস আপ, ইন্টারনেটে মশগুল হয়ে আছে৷ এতে করে মানুষের মনের সৃষ্টিশীলতাতেই শুধু বিঘ্নই ঘটছে না৷ মারণ নেশার মতো মোহগ্রস্ত হয়ে যাচ্ছে প্রতিটি মানুষ৷ পরিবারে বাবা-মা , স্কুলে ছাত্র-শিক্ষক, অফিসে মালিক-কর্মচারী, পথে ঘাটে ড্রাইভার-যাত্রী, মঠে-মন্দিরে সাধু-সন্ন্যাসী সকলেই৷ সকলে এত মোহগ্রস্ত হলে সমাজ কারা চালাবে? পুঁজিবাদীরা এই সুযোগটাই নিয়েছে৷ সুতরাং পুঁজিবাদীরা নিশ্চিন্ত তাদের প্রতিহত করার কেউ নেই৷ যারা আছে, যাদের হাতেে প্রতিরোধ করার মতো দর্শন আছে তাদেরকে নিয়ে পুঁজিবাদীরা সাপুড়ের ঝাঁপির বিষ দাঁত ভাঙা বিষাক্ত সাপের মতো খেলছে৷ পুঁজিবাদীদের সেই ঝাঁপি হলো এই মাধ্যমগুলো৷ আমরা জেনে বা না জেনে পুঁজিবাদীদের সেই ঝাঁপির মধ্যে নাচছি৷ আর আত্মতুষ্টি পাচ্ছি নিজেদের প্রচারের লাইক কমেন্ট দেখে৷\nসমাজের সর্বস্তরে বিপদটা এখানেই৷ এমনও দেখা গেছে কোল থেকে সন্তান পড়ে যাচ্ছে, মার খেয়াল নেই৷ মার চোখ আটকে আছে ফেসবুকের লাইক-কমেন্টে৷\nএই বিপদ অমর্ত্য সেনেরা বুঝতে পারেননি৷ শ্রীপ্রভাতরঞ্জন সরকার বুঝেছিলেন৷\n---পুঁজিবাদীরা এসব কেন করছে?\nউত্তর সবাই জানেন৷ আসলে মোহগ্রস্ত মানবসমাজকে শাসন ও শোষণ করা সহজ৷\nএকুশ শতকের এই মানস-অর্থনৈতিক দর্শনের যুগে মানুষকে এই মোহগ্রস্ত অবস্থা থেকে বেরিয়ে আসতে হবে৷ বিজ্ঞানের প্রযুক্তিকে অবশ্যই গ্রহণ করতে হবে তবে তা বৃহত্তর মানব কল্যাণের জন্য৷ মানুষকে একক বিচ্ছিন্ন করার জন্যে নয়! যারা একক বিচ্ছিন্ন হয়ে, ফেসবুকে ইন্টারনেটে, ওয়াটসআপে মোহগ্রস্ত হয়ে পড়ছেন, তারা বেরিয়ে আসুন! মানস-অর্থনৈতিক শাসন শোষণের বিরুদ্ধে প্রতিরোধ গড়ে তুলতে শ্রীপ্রভাতরঞ্জন সরকার প্রবর্তিত মানস-অর্থনৈতিক দর্শনের মানস-আধ্যাত্মিক সাধনার পথ বেছে নিন!\nঅনেকে এই মাধ্যমগুলিকে বিপ্লবের হাতিয়ারও করে ফেলেছেন৷ মনে রাখতে হবে হাওয়ার বিপ্লব হাওয়ায় মিশে যাবে৷ বাস্তবের মাটিতে বর্ষিবে না৷\nকেননা এ মাধ্যমে কারো কোনো নিয়ন্ত্রণ নেই৷ কারো কোনো দায়ও নেই৷ এ মাধ্যমকে এখন বেশিরভাগ মানুষ বিশ্বাসও করে না৷ ফালতু মনে করে৷ সুতরাং এর থেকে বেরিয়ে আসতেই হবে৷ নইলে সমাজ-রাষ্ট্রের সমূহ বিপদ হবে! প্রতিকার যাঁদের হাতে আছে, তাঁরা যদি কমিউনিষ্টদের মতো বিরুদ্ধে লড়তে গিয়ে কখন নিজেরাই মোহগ্রস্ত হয়ে যাচ্ছেন বুঝতে না পারেন, তাহলে মহাকালও তাঁদেরকে ক্ষমা করবে না!


পিটিয়ে শ্রমিকের পা ভেঙে দিলেন 'মদ্যপ' যুবলীগ কর্মী! | Newturn24.com\nHome » জাতীয় » পিটিয়ে শ্রমিকের পা ভেঙে দিলেন ‘মদ্যপ’ যুবলীগ কর্মী!\nPosted by: নিউটার্ন ২৪ সংবাদ অক্টোবর ১৮, ২০১৯\t129 Views\nযুবলীগ কর্মী রাজন ভুইয়ার কাছে বিষয়টি জানতে চাইলে তিনি মারধরের বিষয়টি স্বীকার করেন। এ ছাড়াও তার যুবলীগের পদ সম্পর্কে বলেন, “আমি ইয়ারপুর ইউনিয়ন যুবলীগের সাংগঠনিক সম্পাদক প্রার্থী।\nইয়ারপুর ইউনিয়ন যুবলীগের আহ্বায়ক নুরুল আমিন বলেন, “রাজন যুবলীগের বিভিন্ন কর্মকাণ্ডে অংশ নেয়। তবে সে সংগঠনের কোনো পদে নেই। সম্পাদক পদের প্রার্থী। রাজন যেই হোক না কেন একজন শ্রমিককের পা ভেঙে দেওয়ার অধিকার তার নেই।\nএ ব্যাপারে আশুলিয়া থানার ভারপ্রাপ্ত কর্মকর্তা (ওসি তদন্ত) জাবেদ মাসুদ বলেন, “এ ঘটনায় লিখিত অভিযোগ পেলে প্রয়োজনীয় ব্যবস্থা নেওয়া হবে।\nPrevious: সৌম্য ব্যর্থ, সেঞ্চুরি মিস ইমরুলের\nNext: ৫ দিন পর শিমুলিয়া-কাঁঠালবাড়ী নৌরুটে ফেরি চলাচল শুরু!


প্রকাশ : ২৫ ডিসেম্বর ২০১৮, ১০:৫৭\nআজ প্রিয় নাট্যজন, শিল্প সাধক মাসুম রেজার (Masum Reza) জন্মদিন। একজন সফল নাট্য ও চলচ্চিত্রকার তিনি। মঞ্চ, ছোটপর্দা এবং বড়পর্দার জন্য লিখেছেন নিত্যপুরাণ, আরজচরিত, দ্বিচক্রযান, রঙের মানুষ, ভবের হাট, মোল্লা বাড়ির বউ, বাপজানের বায়স্কোপসহ অনেক রচনা। আমাদের অন্যতম মেধাবী নাট্যকার মাসুম রেজা লেখালেখির সম্মাননা হিসেবে পেয়েছেন নাটকে বাংলা একাডেমি পুরষ্কারসহ জাতীয় চলচ্চিত্র পুরষ্কারের মতোন অসংখ্য পুরষ্কার ও সম্মাননা। বর্তমানে তিনি টেলিভিশন নাট্যকার সংঘের সভাপতি হিসেবে দায়িত্ব পালন করছেন। সফল ও বহুল আলোচিত শিল্পস্রষ্টা মাসুম রেজা ২৫ ডিসেম্বর, কুষ্টিয়ায় জন্মগ্রহণ করেন। শুভ জন্মদিন মাসুম রেজা ভাই। স্মৃতির পুরাণ খুলে আপনাকে জানাই জন্মদিনের শুভেচ্ছাঞ্জলি। আপনার সুস্থ ও আনন্দময় দীর্ঘায়ু কামনা করি জন্মদিনে। আপনার সৃষ্টিলতার ধারা অবিরল অভ্যাহত থাকুক আমৃত্যু। মাসুম রেজা রাজশাহী বিশ্ববিদ্যালয় থেকে ফলিত পদার্থবিদ্যা ও ইলেকট্রনিকসে স্নাতকোত্তর নিয়ে কর্মক্ষেত্র হিসেবে স্বেচ্ছায়, সানন্দে বেছে নিয়েছেন নাট্যচর্চা ও সাহিত্য সাধনা। কুষ্টিয়ায় বোধন থিয়েটার, রাজশাহী বিশ্ববিদ্যালয়ে অধ্যয়নকালে অনুশীলন নাট্যদল এবং ঢাকায় দেশ নাটক তার নিজের দল। সমসাময়িক রাজনৈতিক প্রেক্ষিত নিয়ে শুরু তার নাট্যরচনা, যা অব্যাহত চর্চার মাধ্যমে অর্জন করেছে একান্ত স্বাক্ষর, নিজস্ব শিল্পমান। স্রষ্টা হিসেবে মাসুম রেজার মূল সত্তা আসলে তিনি নাট্যকার। হুমায়ূন আহমদের জীবদ্দশায় টিভি নাটকে তার একচ্ছত্র রাজত্বকালেও একজন মাসুম রেজা যখন ‘রঙের মানুষ’-এর মতোন দর্শকনন্দিত নাট্যকার হিসেবে মাথা উঁচু করে টিকে যান, তখন তার শিল্পশক্তিকে কুর্নিশ করতে হয় বৈকি। ‘কৈতর’ নাটক দিয়ে যাত্রা শুরুর পর শতাধিক নাটক তিনি লিখেছেন টেলিভিশনের জন্য। রঙের মানুষ, ভবের হাট এখনো নাট্য বোদ্ধাদের কাছে বিস্ময়কর সৃষ্টি হিসেবে বিবেচিত হয়। তিনি মনে-প্রাণে বিশ্বাস করেন, ‘প্রার্থনার মতো শিল্পের চর্চা করতে হবে’। তাই কেবল শিল্পকলার পরিশ্রমী সফল চাষীই তিনি নন, ব্যক্তি জীবনে অসম্ভব সংবেদনশীল মানুষ, সৃজনশীল মানুষ আমাদের প্রিয় মাসুম রেজা ভাই। জীবন যাপনে সজীবতার, প্রাণোচ্ছ্বলতার অফুরাণ খনি মাসুম রেজা ভাই। কোন জটিল মনের কুটিল মানুষের পক্ষে এমন মনখোলা হাসি উপহার দেওয়া সম্ভব নয় বলেই আমার বিশ্বাস। সতত ‘প্রাণে স্ফূর্তির ঢেউ’ বওয়া প্রিয় মানুষ মাসুম রেজা ভাইয়ের সৃষ্টিশীলতার শব্দবৃষ্টি আমৃত্যু প্রবাহিত থাকুক, অনুভবের অনুরণন প্লাবন ধারা অব্যাহত থাকুক রচনার মাঝে, জীবন নদীর ঢেউগুলো দোলা দিক আরো আরো প্রবলভাবে আমাদের, সেই কামনাই করি।\nআমার একান্ত নিজস্ব বিবেচনায় মাসুম রেজা বাংলার সবচেয়ে পবিত্র মাটির মানুষ, আমাদের বঙ্গভুমির শিল্পালয়ে তীর্থস্থান কুষ্টিয়ার সন্তান। কারণ এই কুষ্টিয়াতেই কবিগুরু রবীন্দ্রনাথ, লালন সাঁই, কাঙাল হরিনাথ মজুমদার, মীর মোশাররফ হোসেনের মতোন অনেক মহান শিল্প সাধকের মানসিক ও দৈহিক জন্মস্থান, সাধনার পীঠস্থান। তিনি ‘পাবনার জামাই’ বলে স্বজনপ্রীতিতে নয় কিংবা আমার নিজের জন্মভুমি পাবনা হলেও নানা বিবেচনায় কুষ্টিয়াই আমার কাছে বাঙালির তীর্থস্থানের মর্যাদা পায়। সেই কুষ্টিয়ার ‘গৌরি’ বা গড়াই নদীর জল-হাওয়া বড় হয়েছেন তিনি। সেখানকার প্রকৃতির নিবিড় পাঠ তাকে শৈশবে কবি করে তোলে। করেছেন অভিনয়ও। কিন্তু সফল নাট্যকার মাসুম রেজার নাটকের সঙ্গে সম্পর্ক গড়ে ওঠে কৈশোরে, নিজের শহর কুষ্টিয়ায়, নাটকের দল ‘বোধন’- এর মাধ্যমে। শৈশবে কবি হওয়ার প্রচণ্ড ইচ্ছে থেকেই লেখালেখি শুরু করেন মাসুম রেজা। কিন্তু সংস্কৃতি অঙ্গনের সব জায়গাতেই ছিলো সমান আগ্রহ। আর এ কারণে সেই শৈশবেই যোগ দেন কুষ্টিয়ার স্থানীয় নাট্যদল ‘বোধন’ এ। রাজশাহী বিশ্ববিদ্যালয়ের মতিহারের সবুজ অঙ্গণ তার ছাত্র জীবনকে করে তোলে আরো বেশি সংস্কৃতির প্রতি আকৃষ্ট। বিজ্ঞানের ছাত্র হলেও সেবক হয়ে ওঠেন শিল্পকলার, আরধনা করে যাচ্ছেন মানবিকতার মগ্ন চৈতন্যে নিমগ্নতায়। ‘হাউস হাজব্যান্ড’ মাসুম রেজার জীবনে জীবন যোগ ঘটে তার সেই মতিহারের সবুজ ক্যাম্পাসেই। এরপর ঢাকায় চলে এলেও ‘নগরের নটী’ না হয়ে নাট্যশিল্পের মন্দিরে ‘নটীর পূজা’য় নিত্য নৈবদ্য, অঞ্জলি দিয়ে আপন আসনটি দখল করে নেন তিনি দ্রুতই। আগেই পরিচয় ঘটেছিলো নাট্যকার সেলিম আল দীনের লেখার সঙ্গে, ঢাকায় চলে আসার পরে আজন্মের শিক্ষক সেলিম আল দীনের সাথে ঘনিষ্ঠ ব্যক্তিগত যোগাযোগ গড়ে ওঠে, ফলে তার শিল্পবোধের জগতের মোড় আমূল ঘুরে যায়। ‘এক রকম তাঁকে অনুসরণ করেই নাট্যকার হওয়ার সিদ্ধান্ত নেওয়া’ বলে মাসুম রেজা ভাই কৃতজ্ঞতাসহকারে স্বীকার করে থাকেন। আমার সুযোগ হয়েছিলো সেলিম আল দীন স্যারের সাথে তাদের বিভিন্ন সাহিত্য আড্ডায় উপস্থিত থাকার, শ্রোতা হওয়ার। সেই সব আলোকিত, আলোড়িত উচ্চারণের রঙধনু স্মৃতিগুলি মনে পড়ছে খুউব। এই সুযোগে আবারো আমাদের প্রিয় সেলিম আল দীন স্যারের স্মৃতির প্রতি বিনম্র শ্রদ্ধাও জ্ঞাপন করছি।\nজন্মদিনে লিখতে বসে দেখলাম, মাসুম ভাইয়ের সাথে আমার পরিচয়ের পালা প্রায় দুই যুগের কাছাকাছি হতে চললো। তাঁর সাথে আমার সম্পর্ক প্রেমের, প্রণয়ঘটিত ব্যাপার-স্যাপার আর কী! মাসুম রেজা ভাইয়ের সাথে আমার পরিচয়ের সূত্রধরের নামটি উল্লেখ না-ইবা করলাম। সেই সময়ের স্মৃতিচারণ আরো বড় পরিসরে লিখেছি কিন্তু প্রকাশ করিনি, রচনাটি আলোর মুখ দেখার সময়ের অপেক্ষায় আছে। সেই অপ্রকাশের ভার আর হয়তো বেশিদিন বইতে হবে না আশাকরি। তবে সে বড় মধুর সময় ছিলো আমার জীবনে, আমার সেই তারও হয়তবা। যদিও ‘মধুরেণ সমাপণ’ ঘটেনি সেই সূত্রধরের সাধুসঙ্গ। দেশ নাটক দলে তাকে সঙ্গ দিতে গিয়ে, আসা-যাওয়ার পথের সঙ্গী হিসেবে বাড়তি পাওনা হিসেবে আমার প্রথম পরিচয় ঘটে মাসুম রেজা ভাইয়ের সাথে, তাদের অনেকের সাথে প্রগাঢ়ও হয়। পরে এই পরিচয় আরো নিবিড় ও ঘনিষ্ঠ হয় আমাদের দু’জনেরেই পরম গুরু নাট্যাচার্য সেলিম আল দীন স্যারের কল্যাণে। সেলিম স্যার ঢাকার বিভিন্ন নানট্যজনের আঙ্গিনায় আসতেন সাধুসঙ্গ উপভোগ করতে আর সাথে আমাদের মতোন একনিষ্ঠ সাহাবীদের জুটতো আলোকিত শিল্প সহবাস। ফলে আলোড়িত সেই সব শিল্প আড্ডার, নাট্য সাহিত্য আলাপন ক্ষণের ‘কালের স্বাক্ষী’ হয়ে উঠতে উঠতে একান্ত আপনজন হয়ে পড়ি মাসুম ভাইদের মতোন আজন্মের শিল্প সাধকদের নিবিড় সান্নিধ্য লাভের মাধ্যমে। মাসুম রেজা ভাইয়ের সাথে নানা সময়ের আলাপনের অনেক কথাই স্মরণে আসে। স্মৃতির জানালা খুলে স্মরণ করছি কিছুটা। যেমন, আমাদের জন্য তিনি প্রায়ই বলে থাকেন, ‘প্রত্যেক মানুষের জীবনই সবার সামনেই অনেক কিছু মেলে ধরে। সেখানকার কিছু জিনিষ আমার জন্য আবার কিছু জিনিষ আমার জন্য নয়। কোনটি নিজের জন্য আর কোনটি নিজের জন্য নয় সেটি বেছে নেয়ার ক্ষমতা অর্জন করাটা সবার জন্যই জরুরি।’ অর্থৃাৎ সুবিবেচনা বোধের মাধ্যমে বাছাই করে গ্রহণ ক্ষমতা জীবনের জন্য জরুরি বিবেচ্য।\nমাসুম রেজা ভাই নাটকপ্রাণ মানুষ, নাট্য প্রাণিত প্রাণ। সংলাপে শব্দ নিয়ে খেলতে ভালোবাসেন, দক্ষতার সাথে আশার আলো জ্বালাতে যেমন জানেন, তেমনি ব্যক্তিগত জীবনেও সম্ভাবনাময় শিল্পীর বিকাশের জন্য সহযোগিতার অকৃত্রিম হাত সম্প্রসারিত করেন। তাই আমাদের নাট্য সাহিত্যাঙ্গনে সম্মানের সাথে আলোচিত স্বজনের নামটিই- মাসুম রেজা। আপন সংস্কৃতি এবং নিজস্ব জীবন দর্শনকে ধারণ করেন তার রচনায়। জীবনের কথাই লেখেন, নাটকের সংলাপে উঠে আসে সরসতার আরকে সোমরস সুধা। নাটককে পেশা হিসেবে নিয়েছেন তিনি স্বীকার করলেও আমি মনে করি নাটক তাঁর নেশা এবং সমাজের নানা ঘাত-প্রতিঘাতের, ঘটনার, অসঙ্গতির ‘প্রতিশোধ গ্রহণের হিরন্ময় হাতিয়ার’। মুক্ত নাটক প্রচারের, প্রসারের একনিষ্ঠ যোদ্ধা মাসুম রেজার কাছে জনগণের জন্য, জনগণের দ্বারা, জনগণের নাটক হয়ে উঠেছিলো মুক্ত নাটক। কেবল শস্তা বিনোদন নয়, সমাজের সবচেয়ে শক্তিশালী ম্যাধ্যম হিসেবে, প্রতিবাদের কিংবা সমাজ বদলের হাতিয়ার হিসেবে নাটক সবসময়ই আলোচিত শিল্প মাধ্যম। ফলে তার রচনায় সমাজ ও রজনীতি অচ্ছুত নয় মোটেই। কারণ তিনি প্রবল রাজনীতি সচেতন ব্যক্তিত্ব। ছাত্রজীবনে সরাসরি সম্পৃক্ত ছিলেন বিভিন্ন আন্দোলনের সঙ্গে। পথে নেমেছেন, মিছিল করেছেন। যা তার গল্প, তার নাটকে, সংগ্রামে গতি ঢেলেছে। রাজশাহী বিশ্ববিদ্যালয়ে ঢুকেই জড়িয়ে পড়েন স্বৈরাচার বিরোধী আন্দোলনে। তিনি সাংগঠনিক দায়িত্বও পালন করেছেন। তবে গুরুত্বপূর্ণ মাধ্যম নাটকের এই একনিষ্ঠ সাধকের শিল্পজীবন কবিতা দিয়ে যাত্রা শুরু করলেও অভিমুখ ঘুরে যায় নাট্যসাহিত্যের পথে।\nমাসুম রেজার লেখা আমার পছন্দের ঊল্লেখযোগ্য কয়েকটি মঞ্চ নাটকের মধ্যে রয়েছে- নিত্যপূরাণ, আরজ চরিতামৃত, বিরসা কাব্য, জল বালিকা, শামুকবাস। টেলিভিশনে অত্যন্ত জনপ্রিয়তা পেয়েছে তার লেখা রঙের মানুষ এবং ভবের হাট। ২০০০-২০০১ সালে মঞ্চায়িত মহাভারতের আদলে নয়া মিথ একলব্যের কাহিনী নিয়ে নাটক নিত্যপূরাণ কতবার যে দেখেছি সে হিসেব বলতে পারবো না, তবে গোপন রহস্যটি ফাঁস করা যেতেই পারে। মাসুম রেজা ভাইয়ের রচনার গুণে, একলব্য আর দ্রোণাচার্যের পৌরাণিক কাহিনির প্রবল আকর্ষণের পাশাপাশি সূতোছেড়া সূত্রধরের নৃত্যাভিনয়ের প্রতি গোপন প্রীতির তীব্র টান অনুভবে মঞ্চে ছুটে গেছি বারংবার। নিত্য পূরাণের মাধ্যমে মাসুম ভাই বোধের বেদনার শূন্যস্থান পূরণ করেছেন একইসাথে আমাদের প্রত্যাশার বাসনাকে আরো বাড়িয়ে দিয়েছেন।নাট্যকার মাসুম রেজা ২০০০ সালে দেশনাটকের ‘নিত্যপুরাণ’ নাটকটি নির্দেশনাও দিয়েছিলেন। আমার বিবেচনায় মঞ্চনাটকের নির্দেশক হিসেবে এটা ছিলো তার বিশেষ গুরুত্বপূর্ণ একটি সৃজনশীল কাজ। অনেক বছর পর সম্প্রতি যোগ হয়েছে ‘সুরগাঁও’। দেশ নাটকের এই নাটকটিরও নির্দেশনা দিয়েছেন তিনি। কিন্তু কেন যেন নাটকটি আমার আজো দেখা হয়ে ওঠেনি। ফলে এটি নিয়ে মন্তব্য করা শোভন হবে না। বিভিন্ন মাধ্যমে নাটক লেখার অভিজ্ঞতা আর সাহিত্যের বিভিন্ন ধারায় লেখবার ধারার ভিন্নতা নিয়ে ১৯৯৬ সালে বিটিভিতে মাসুম রেজার প্রথম নাটক কৈতব প্রচারিত হয়েছিল। সেই থেকে এখন পর্যন্ত তিনি মঞ্চের পাশাপাশি আমাদের টেলিভিশনেরও অন্যতম দক্ষ নাট্যকার। নিত্য পুরাণের পাশাপাশি মন দিয়ে দেখা, কান খাড়া করে সংলাপ শোনা নাটক ‘রঙের মানুষ’-এর কথা না বললেই নয়। চলচ্চিত্রাঙ্গনেও তিনি দেখিয়েছেন প্রতিভার মুনসিয়ানা। মোল্লা বাড়ির বউ চলচ্চিত্রের চিত্রনাট্যকার তিনি। স্বীকার করতে দ্বিধা নেই ‘মোল্লা বাড়ির বউ’ সিনেমাটিও একাধিকবার দেখেছি। ‘বাপজানের বায়োস্কোপ’ সিনেমার কাহিনী ও চিত্রনাট্যের জন্য ২০১৫ সালে জাতীয় চলচ্চিত্র পুরস্কার পান দেশের মঞ্চ ও টেলিভিশন নাটকের তুমুল জনপ্রিয় এই নাট্যকার।\nপারিবারিক প্রয়োজনে মাঝে তাকে বেশ ক’বছর দেশের বাইরে থাকতে হয় বটে কিন্তু তিনি পুঁজির কিংবা বিত্তের দাস হননি প্রবাসে দৈবের বসে। সৃজনী চিত্তের আকুলতায়, প্রাণের শিল্পের টানে ঘরের ছেলে ঘরে ফিরে আসেন, আপন মাটিতেই স্থিতু হওয়ার বাসনায়। শিল্প জীবন যাপনের সাথে পারবিারিক দায়িত্ব পালনহীনতার অরুচিকর নানান অভিযোগ প্রায়ই শোনা যায় আমাদের অনেককে নিয়ে, সেক্ষেত্রে মাসুম রেজা ব্যতিক্রমী ও উজ্জ্বল উদাহরণ। তিনি পরিবারের কাছেও যেমন দায়িত্বশীল মানুষ, তেমনি সামাজিক প্রাণি হিসেবে সমাজ-রাষ্ট্রের প্রতি নিজস্ব দায়ও এড়ান না, কৌশলের আশ্রয় নেন না। ব্যক্তিগত জীবনে তার স্ত্রীর নাম সেলিনা শেলী এবং এই দম্পতি দুই কন্যা সন্তানের জনক-জননী। তিনি প্রেমিক মানুষ- ঘাস ফরিঙের সাথে প্রভাতের দুর্বাঘাসের শিশিরবিন্দুতে প্রবলভাবে তাড়িত হন। তার রচনায় তাই জীবন ঘনিষ্ঠতার পরিচয় মেলে, নাগরিক অস্থিরতা, ব্যক্তিজীবনের দৈব-দুর্বিপাক, সমাজের অনালোচিত হাসি-কান্না-রসগুলো সবলবেগে ভাষা পায়, আমাদের চেতনাকে স্পর্শ করে।\nসামাজিক যোগাযোগ মাধ্যম ফেসবুকে তার সরব উপস্থিতি, দুষ্টুমিভরা সচিত্র সংক্ষিপ্ত রচনা আমার মতোন অনেককেই মুগ্ধ করে। এই নাট্যজন সকল প্রকার শিল্প বিকৃতির বিপক্ষে সরব। তার রচনায়, সৃষ্টিতে বিতর্ক তৈরির অহেতুক, অকারণ উত্তেজনার উত্তাপ নেই. আছে কঠিন সত্য অনুধাবনকে উপস্থাপন কুশলতা, সুস্থির মননের দৃপ্ত অঙ্গিকার-বোধের জাগরণ। সুস্থ সাংস্কৃতিক পরিবেশ সৃষ্টি ও বিকাশে তার প্রকাশ ভাষা অনুসরণযোগ্য। প্রচারণার আলোয় নিজেকে তুলে ধরার অসুস্থ অস্থিরতা নেই তার মাঝে, আছে ভুমিপুত্র কৃষকের সৃজনী মনস্বীতা, মাঠের ফসলের সফলতার প্রতি প্রগাঢ় প্রেম। আত্মপ্রচারণার মানসিক বৈকল্য না থাকায় তিনি মন দেন সৃষ্টিতে, বিষয় থেকে প্রকরণের বৈচিত্র্যে বিশিষ্টতা খোঁজেন। তার এই গুণ একালে বেশ বিরলই বটে। ব্যক্তি মানুষ এবং সৃজনশীল শিল্প স্রষ্টা, নাট্যজন মাসুম রেজা ভাইকে তাই আমার এত বেশি ভালো লাগে, তাকে ভালো না বেসে থাকা যায় না।\nকেবল শিল্পের জন্য শিল্প নয়- মানবিকতার চেতনাই যে জীবনের এবং শিল্পের মূল সত্য- সেই দর্শন ছড়িয়ে গিয়ে জড়িয়ে থাকে মাসুম রেজা ভাইয়ের রচনায়, সৃষ্টিতে। তিনি মানবিক পৃথিবীর কথাই তুলে ধরেন, নিরন্তর ব্যস্ত আপন কন্ঠস্বরটি সুরের সাম্পানে ভাসাতে, শব্দজলে স্নাতক হতে তার মতোন সমকালে আর তেমন কাউকে খুঁজে পাই না। আমাদের সমকালীন নাট্য সাহিত্যের নিবেদিত প্রাণ মানুষ, মননশীলতা সমৃদ্ধকরণ প্রচেষ্টার মহান কারিগড় মাসুম রেজা ভাইয়ের জন্মদিনে তাকে শ্রদ্ধাঞ্জলি জানাতে আনন্দ অনুভব করি। আমার ধারণা, একজন বিশুদ্ধ লেখক হিসেবে তিনি বেঁচে থাকতে চান, শিল্পজীবন যাপন করতে চান আমৃত্যু। আর তাই নাটকের সংলাপের সাথে তার গভীর প্রেম রয়েছে বলে স্বীকার করে থাকেন অকপটে। সাহিত্যের ধারা ও উপাদানগুলো বুঝতে পারেন বলেই মঞ্চসফল নাট্যকার হয়ে উঠেছেন তিনি। কাব্যসুধারসে জারিত তার নাট্য ভাষা, সৈয়দ শামসুল হকের পরে তাকেই সবচেয়ে শক্তিমান নাট্যকার বলে বিবেচনা করলে অতিরঞ্জণ হবে না। দর্শকের মনকে আবেগ তাড়িত করতে পারেন কিন্তু অহেতুক সুরসুরি দিয়ে নয়, সেটা মানব জীবনের জীবন্ত প্রতিকৃতি তুলে ধরে করেন।\nপ্রকাশিত হয়েছে মাসুম রেজার উপন্যাসও। ২০১০ সালে তিনি উপন্যাসিক হিসেবে আত্মপ্রকাশ করেন। সে বছর ফেব্রুয়ারিতে তার রচিত ‘মীন কন্যাদ্বয়’ এবং ‘গোলকিপার’ উপন্যাস দুটি অমর একুশে বইমেলায় প্রকাশিত হয়। ২০১৭ সালের একুশে বইমেলায় ‘ভাষাচিত্র’ থেকে প্রকাশিত হয়েছে তার লেখা উপন্যাস ‘তুমুল প্রেমে ছোটভাই’। তবে তাঁর উপন্যাস পঠের সুযোগ আমার হয়ে ওঠেনি। তাঁর উপন্যাস নিয়ে প্রচণ্ড আশাবাদ ব্যক্ত করে ‘কথাসাহিত্যে স্বাগত মাসুম রেজা’ রচনায় শক্তিমান কথাশিল্পী হাসান আজিজুল হক। উপন্যাসের ভুমিকায় তিনি লিখেছেন, ‘ছাত্র জীবনেই মাসুম রেজা মহাশ্বেতা দেবীর বিখ্যাত উপন্যাস 'অরণ্যের অধিকার সামনে রেখে 'বীরসা কাব্য' নামে একটি মঞ্চোপযোগী নাটক লিখে আর সেটাকে নতুনরীতির অভিনয় কলায় মঞ্চস্থ করে আমাদের বিস্ময়বিমুগ্ধ' করে ফেলেছিলেন। তারপর অনেকটা সময় গেছে। প্রায় নিজের মধ্যে নিজে প্রচন্ড একটা বিস্ফোরণ ঘটিয়ে আজ বেরিয়ে এসেছে এসময়ের এক অবশ্য উল্লেখ্য নাট্যকার। তবে শেষ পর্যন্ত মঞ্চেই আটকে থাকেননি মাসুম, মঞ্চ কখনোই ছাড়েননি যদিও অসাধারণ বেশ কয়েকটি নাটক রচনা করেছেন, মঞ্চে তাদের স্থাপনও করেছেন, সেই সঙ্গে দখল নিয়েছেন ভিন্ন মাধ্যমগুলিরও খানিকটা করে জমি। আজ অনেক পরিণত বয়সে পৌঁছে মাসুম রেজা তাঁর কৃতির মাত্রা আরও এক ধাপ বাড়িয়ে লিখেছেন একটি উপন্যাস, মীনকন্যাদ্বয়। কাহিনী এই নষ্ট হয়ে যাওয়া, নষ্ট-করে ফেলা, হতচ্ছাড়া সোনার বাংলাদেশের ও সমাজের। আমরা তো কিছুই করব না, করতে হয়তো চাই-ও না, পারিও না- আমরা শুধুই করুণ কাহিনী শুনতে চাই, পাঁচালি রচনা করতে চাই দুর্দশার, নির্যাতনের, সন্ত্রাসের। তা, মাসুমও শুনিয়েছেন আবার একটি হৃদয়বিদারক কাহিনী- দুটি প্রায় অস্ফুটযৌবনা কুমারীকন্যার হাঙরের-কুমিরের চোয়ালে আটকে পড়ার গল্প। তাতেই উঠে এসেছে বাংলাদেশ। মাসুম লিখেছেন উপন্যাস-কিন্তু দেখিয়েছেন দৃশ্যের পর দৃশ্য। যেমন মঞ্চে দেখা যায়। তাতে আঘাত আসে সরাসরি, ভাবনা-চিন্তা করার, আত্মরক্ষার সময় পাওয়া যায় না। যা দেখবার প্রত্যক্ষ দেখো, ভেবো পরে। এ একরকম পরীক্ষাই বটে-এক আকারকে গলিয়ে অন্য আকার বের করে আনা। প্রায় প্রতিটি দৃশ্যই পরিকল্পিত, সংলাপবহুল। এই পরীক্ষায় মাসুম উৎরে গেছেন- উপন্যাস লেখার অজস্র ঢং-এর মধ্যে নতুন একটা ঢং দেখতে পাচ্ছি। মাসুমের দৃষ্টি স্বচ্ছ, ভাষা যথাযথ আর বলিষ্ঠ। এরপর থেকে তিনি অনুসৃত হবেন বলেই মনে করি।’ হাসান স্যারের বক্তব্যে মাসুম রেজার চরিত্রের অর্ন্তগত রূপের পরিচয় মেলে।\nমাসুম রেজা নাটকে পেয়েছেন বাংলা একাডেমি সাহিত্য পুরস্কার ২০১৬ সালে। এর আগে ১১ বছর নাটকে কাউকে এই পুরস্কার প্রদান করা হয়নি। টেলিভিশন ধারাবাহিক ‘রঙের মানুষ’ (২০০৩-০৪) এর চিত্রনাট্যের জন্য শ্রেষ্ঠ নাট্যকার বিভাগে বাচসাস পুরস্কার লাভ করেন। এছাড়াও ২০০৬ সালের মধুময়রা টেলিভিশন নাটকের জন্য তিনি শ্রেষ্ঠ নাট্যকারের জন্য মেরিল-প্রথম আলো সমালোচক পুরস্কার লাভ করেন। তিনি মেঘলা আকাশ (২০০১), মোল্লা বাড়ীর বউ (২০০৫) এবং বাপজানের বায়স্কোপ (২০১৫) চলচ্চিত্রের কাহিনী রচনা করেন। বাপজানের বায়স্কোপ চলচ্চিত্রের জন্য তিনি ২০১৫ সালে ৪০তম জাতীয় চলচ্চিত্র পুরস্কারে শ্রেষ্ঠ কাহিনীকার এবং শ্রেষ্ঠ চিত্রনাট্যকার বিভাগে পুরস্কার লাভ করেন। পুরস্কারের প্রতিক্রিয়ায় বলেছিলেন, ‘সবচেয়ে মজার ব্যাপার হচ্ছে, এসব পুরস্কার ঘোষণার পর বিতর্ক তৈরি হয়। একে দেয়া উচিত হয়নি, সে বেশি যোগ্য ছিল- এসব। আমার ক্ষেত্রে এমন কিছুই হয়নি। এটাই সবচেয়ে বেশি ভাল লাগছে। এ রকম একটা পুরস্কার পাওয়া তো অনেক আনন্দের। আমার সবচেয়ে বেশি ভালো লাগছে যে আমি টেলিভিশন নাট্যকার এবং চলচ্চিত্র খুব কম লিখি। কিন্তু তার মধ্যেই এবার দুটি শাখায় পুরস্কার পেলাম। এটা আমার জন্য অনেক ভালো লাগার।’\nলেখক, নাট্যকার হওয়ার পেছনে অনুপ্রেরণা বিষয়ে মাসুম রেজা বলেছেন, ‘অনুপ্রেরণা বলতে ছোটবেলা থেকেই লিখতে পড়তে ভালো লাগতো। সপ্তম শ্রেণিতে পড়ার সময় প্রথম কবিতা লিখি। ইন্টারমিডিয়েটে পড়ার সময় নাটক লিখি। পরে যখন ভার্সিটিতে ভর্তি হলাম তখন পুরোপুরি নাটকের সাথে জড়িয়ে গেলাম।’ নাটক নিয়ে একটি কথা তিনি বারবারই বলে থাকেন, ‘নাটক একটি সাধনার বিষয়। নাটক রচনাও একটা সাধনা। সেই সাধনার মধ্য দিয়েই নাটকের জন্য কাজ করতে হবে। পুরস্কারটি তখন এমনিতেই আসবে।’ আর এ প্রজন্মের শিল্পীদের জন্য তিনি যথার্থই বলেছেন, ‘শিল্প মানেই সাধনা, শিল্পী সেখানে উপাসক। প্রার্থনার মতো শিল্পের চর্চা করতে হবে। সেটা না করতে পারলে শিল্পী হয়ে ওঠা যাবে না। থিয়েটার কিংবা টিভি নাটকে কাজের জন্য অবশ্যই সাধনা করতে হবে। এ সময়ের তরুণদের মাঝে অস্থিরতা বেশি। তাদের সামনে এখন অনেক অপশন। ফেসবুক, ইউটিউব, অনলাইনে প্রচুর সময় দিতে হচ্ছে। ফলে কখনো কখনো তরুণরা তার নিজের কাজটার কথা ভুলে যাচ্ছে। অনেক অপশন থাকাতে কোনটা করবে, কোনটা বাদ দিবে সিদ্ধান্ত নিতে পারে না। একসঙ্গে অনেক কিছু করতে চাই। তাদের বলব, নিজের স্বপ্নটাকে চিনতে হবে। তারপর সেই পথেই হাঁটতে হবে।’ আর থিয়েটার নিয়ে মাসুম রেজার গভীর অনুধাবন, ‘থিয়েটার হচ্ছে মুক্তচিন্তার শিল্প-মাধ্যম। মুক্তিযুদ্ধ করে স্বাধীনতা অর্জন করেও থিয়েটার সাধনায় যদি মুক্তচিন্তার প্রকাশ না ঘটাতে পারি তবে কিসের থিয়েটার করবো? দেশে লালনের প্রতিকৃতিকে দাঁড়িয়ে থাকতে দেওয়া হয়নি; ভেঙ্গে ফেলা হয়েছে বলাকার পাগুলো। আমরা কি চলতে ভুলে যাবো একদিন? থিয়েটার বেঁচে না থাকলে বাংলার হাজার বছরের ঐতিহ্য বাঁচানো যাবে না। যে-কোনো মূল্যে থিয়েটারকে চলতে হবেই।’\nসেলিম আল দীনকে শিল্পভাবনার গুরু বলে স্বীকার করেন মাসুম রেজা। স্মৃতিচারণ করে বলেছেন, ‘একটা সময় ছিলো সেলিম আল দীনের সঙ্গে সারাক্ষণ শিল্পকর্মে নিয়ে কথা হতো, কাজ হতো। আসলে তিনি আমার শিল্পভাবনার গুরু। তাঁকে আমি আমার জীবনের পরিপূর্ণ অনুসারী মনে করি। তবে দূরে রেখে আমি তাঁকে অনুসরণ করি। তিনি বেঁচে আছেন আমাদের সবার অন্তরে। সেলিম আল দীন শুধু নাট্যকার ছিলেন না। তিনি একজন বড়মাপের শিক্ষকও ছিলেন। যার শিষ্য স্বয়ং আমি। আমি নিজেকে খুব সৌভাগ্যবান মনে করি যে তাঁর মতো একজন গুরু পেয়েছি। আমরা সাধারণত শিক্ষক বলতে বুঝি ক্লাস মধ্যে তা কর্ম সীমাবদ্ধ থাকবে। কিন্তু এক্ষেত্রে তিনি ভিন্ন ছিলেন। শুধু ক্লাস নয় সর্বক্ষণেই তিনিই তার শিক্ষার্থীদের শিক্ষা দিতেন। এমনকি বিকেলে তিনি হাঁটতে বেড়িয়েছেন তখনও শিক্ষার্থীদের পড়িয়ে যেতেন। নাট্যকার সেলিম আল দীন আসলে খুব বড় মাপের মানুষ ছিলেন। তিনি তো শুধু নাট্যকার ছিলেন না, একাধারে সঙ্গীতশিল্পী, গবেষক, চলচ্চিত্রকারও ছিলেন। এছাড়াও প্রজন্মের কাছে নাট্যতত্ত্ব সঠিকভাবে তুলে ধরার জন্য সেলিম আল দীন নাট্যকোষ গবেষণা করে গেছেন। যেখানে, পাঁচালি থেকে শুরু করে লালন, ঘেটুপুত্র’র বড় বড় নাট্যের সবধরণের ইতিহাস তুলে ধরা হয়েছে। তাঁর এ গবেষণা থেকে বেড়িয়ে এসেছে বাংলা নাট্যভাণ্ডার কারো কাছে ঋণী নয়।’\nখ্যাতিমান নাট্যকার ও লেখক মাসুম রেজা নাট্যকার সংঘের সভাপতি পদে দায়িত্ব পালন করছেন। তার ইতিবাচক ভূমিকা আমাকে এই শিল্পক্ষেত্রের বিকাশে আশাবাদী করে তোলে। আমরা জানি, ঢাকার টিভি নাটক নির্মাণে বছরে লগ্নি হয় ৮০০ কোটি টাকা। অথচ টিভি নাটককে এখনো শিল্প ঘোষণা করা হয়নি। এ নিয়ে হতাশ টেলিভিশন নাটক-সংশ্লিষ্ট ব্যক্তিরা। আসন্ন জাতীয় সংসদ নির্বাচনের আগে এবার তাঁরা দাবি করলেন, নির্বাচনী ইশতেহারে নাটককে শিল্প ঘোষণার প্রতিশ্রুতি দিতে হবে। সম্প্রতি এক সংবাদ সম্মেলনে এ দাবি করেন টেলিভিশন-সংশ্লিষ্ট ছয় সংগঠনের নেতারা। বাংলাদেশ শিল্পকলা একাডেমির সেমিনার কক্ষে আয়োজিত সম্মেলনে পাঁচটি দাবি তুলে ধরে টিভি নাটকের সংগঠনগুলো। মুদ্রিত প্রস্তাব পড়েন নাট্যকার সংঘের সভাপতি মাসুম রেজা। তাঁদের প্রধান দাবি, বাংলাদেশে পরবর্তী সরকারকে টেলিভিশন নাটককে শিল্প ঘোষণা করতে হবে। এ ছাড়া, সংগঠনগুলোর সুপারিশগুলো তথ্য মন্ত্রণালয় কর্তৃক বাস্তবায়ন এবং সম্প্রচার নীতিমালা বাস্তবায়নে তাঁদের সম্পৃক্ত করা, পে-চ্যানেল বাস্তবায়ন, টিআরপি পদ্ধতিকে গ্রহণযোগ্য ও বিজ্ঞানসম্মত করা এবং টিভি চ্যানেলগুলোর কাছে প্রযোজকদের পাওনা টাকা আদায়ে সরকারের মধ্যস্থতা।\nসম্প্রতি এক দৈনিকে প্রকাশিত ‘আমরা কি চলতে ভুলে যাবো’ বিশেষ রচনায় মাসুম রেজার বাস্তবতার লেখনী, আশাবাদী ভাবনা আমাকে গভীরভাবে প্রাণিত করেছে। তিনি লিখেছেন, ‘জঙ্গীবাদের উত্থানও আমাদের সারা দেশের নাটককে ব্যাহত করলো। এটা খুবই দুঃখের কথা । যাদেরকে পরাজিত করে আমরা স্বাধীনতা পেয়েছিলাম, পেয়েছিলাম মুক্ত দেশে মুক্তবুদ্ধির চর্চার সুযোগ, যার ফলশ্রুতিতে গড়ে উঠেছিলো আমাদের থিয়েটার চর্চা, আজ তাদের জন্যেই দেশের কত জায়গায় নিরাপদে নাটকের প্রদর্শনী করা যাচ্ছে না। নাটকের উপর একটা অলিখিত সেন্সর চেপে বসেছে। নাটকের গল্প, চরিত্রের নাম, নির্দেশনার ধরণ সবই যেনো এখন একটা গোষ্ঠিকে মাথায় রেখে নির্ধারণ করতে হয়। থিয়েটার হচ্ছে মুক্তচিন্তার শিল্প-মাধ্যম। মুক্তিযুদ্ধ করে স্বাধীনতা অর্জন করেও থিয়েটার সাধনায় যদি মুক্তচিন্তার প্রকাশ না ঘটাতে পারি তবে কিসের থিয়েটার করবো? দেশে লালনের প্রতিকৃতিকে দাঁড়িয়ে থাকতে দেওয়া হয়নি; ভেঙ্গে ফেলা হয়েছে বলাকার পাগুলো। আমরা কি চলতে ভুলে যাবো একদিন? থিয়েটার বেঁচে না থাকলে বাংলার হাজার বছরের ঐতিহ্য বাঁচানো যাবে না। যে-কোনো মূল্যে থিয়েটারকে চলতে হবেই।’\n‘তারা ফিরে আসে ফিরে যায়’ রচনায় মাসুম রেজার আত্মকণও আমাকে ছুঁয়ে যায় কেন যেন। একজন নিত্য সৃজনশীল শিল্পস্রষ্টা হিসেবে তিনি অকপটে স্বীকার করছেন, ‘মঞ্চের জন্য লেখা নিত্যপুরাণ নাটকের একলব্য ও দ্রৌপদী চরিত্র দুটো। আমার আরেক দুর্বলতা। চরিত্র দুটো আমি মহাভারত থেকে কর্জ নিয়ে আমার নিত্যপুরাণে স্থাপন করেছি। কিন্তু রচনা শেষে তারা কোনোভাবেই মহাভারতের কেউ বলে বোধ হয়নি। বোধ হওয়ার কোনো উপায়ও নেই। কারণ মহাভারতে দ্রৌপদীর সাথে একলব্যের সাক্ষাৎ হয়নি কখনোই। হয়েছে আমার নিত্যপুরাণে। একজন নিষাদরাজ হিরণ্যধনুর পুত্র নিম্নবর্ণ একলব্য, আরেকজন পঞ্চপাণ্ডবের ভাগ্যবিড়ম্বিত ভার্যা দ্রৌপদী। পাঁচ স্বামীর এক স্ত্রী দ্রৌপদীকে কেউ জিজ্ঞেস করেনি- তার পঞ্চস্বামীর ভার্যা হতে মত আছে কি-না? দুই ভাগ্যহত নর-নারী আমার নিত্যপুরাণে নিজেদেরকে খুঁজে পায় একান্ত আলাপনে। একলব্যের অপূর্ব বাচনশৈলীর আঘাতে দ্রৌপদীর চক্ষু উন্মীলিত হয়। দু'জনেই বুঝতে পারে, ওদের কেউই প্রকৃত ভালোবাসার স্বাদ কখনোই পায়নি। তাদের এই অসহায় অবস্থান আমাকে বিমর্ষ করে। মন খারাপ লাগে আমার। সৃষ্ট চরিত্রের সাথে আমার সম্পর্ক এ রকমই। তবে আরেকটা একলব্য বা আরেকটা দ্রৌপদী আমি আর কখনোই তৈরি করব না। আমি যেমন আমার চরিত্রকে ভালোবাসি, তেমন উপেক্ষাও করি; দূরে ঠেলে দিই। ঠেলে ফেলে দিই পুনরাবৃত্তির আশঙ্কায়।’\n‘বিশ্বময়ীর বিশ্বমায়ের আঁচল’ পাতা বাংলাদেশের জানালা দিয়ে সারাবিশ্বকে দেখার নাট্যশিল্প পর্যটক মাসুম রেজা ভাইকে আবারো তার জন্মদিনে সুস্থ ও আনন্দময় ভবিষ্যত জীবন কামনা করছি


‘বাহুবলি’র ভক্ত, প্রাইভেট প্লেনে কলকাতা উড়ে এলেন বাংলাদেশের একদল দর্শক !– News18 Bengali\n‘বাহুবলি’র ভক্ত, প্রাইভেট প্লেনে কলকাতা উড়ে এলেন বাংলাদেশের একদল দর্শক !\nএকেই বলে হয়তো বাহুবলি ম্যাজিক ৷ আর সেই ম্যাজিকের টানেই বাংলেদেশ থেকে কলকাতা উড়ে এলেন এক দল বাংলাদেশের মানুষ\nUpdated:May 04, 2017 01:35 PM IST\n#কলকাতা: একেই বলে হয়তো বাহুবলি ম্যাজিক ৷ আর সেই ম্যাজিকের টানেই বাংলেদেশ থেকে কলকাতা উড়ে এলেন এক দল বাংলাদেশের মানুষ ৷ তাঁদের মুখে একটাই কথা, দু’বছর ধরে অপেক্ষা করেছি ৷ এবার জানতেই হবে, কাটাপ্পা কেম মারল বাহুবলিকে ৷\nতবে এ আসা আর এমনি-তেমনি আসা নয়, একেবারে চাটার্ড প্লেন ভারা করেই ঢাকা থেকে দক্ষিণ কলকাতার এক মাল্টিপ্লেক্সে উড়ে এসেছেন এরা ৷\nইবনা হাসানা খান, ঢাকার বাসিন্দা ৷ প্রথম বাহুবলি দেখার পর থেকেই নাকি অপেক্ষায় ছিলেন কবে মুক্তি পাবে বাহুবলি ২ ৷ যেমনটি অপেক্ষায় ছিলেন সাগর হাসান, এই দলের ফরজানা, রোজারা ৷ সবার মুখে একটাই কথা, ‘দক্ষিণ ভারতীয় ছবি নিয়ে কোনও ধারণাই ছিল না ৷ হতবাক হয়ে গিয়েছি বাহুবলি দেখে ৷ অসাধারণ অভিজ্ঞতা ৷ ভারতের প্রতিবেশী দেশে হিসেবে গর্ববোধ করছি ৷ ’\nসলমন, শাহরুখ, আমিরকে সোজা চ্যালেঞ্জ ৷ বলিউডের তাবড় ফিল্মমেকারদের হতবাক করে গোটা বিশ্বে দারুণ গতিতে এগিয়ে চলেছে বাহুবলি ২ ৷ মুক্তির পর মাত্র চারদিনেই বাহুবলি ঝুলিতে ভরে ফেলেছে ৬০০ কোটি টাকা !\nদুবছরেরও বেশি সময় ধরে একটাই প্রশ্নের উত্তর খুঁজছে দেশ ৷ অবশেষে সেই প্রশ্নের উত্তর মেলার মাহেন্দ্রক্ষণ ৷ একইসঙ্গে জানা যাবে মাহেশমতি সাম্রাজ্যের ভূত-ভবিষ্যত ৷\nদেশজোড়া মানুষের অপেক্ষার অবসান ৷ শুক্রবার মুক্তি পেয়েছে পরিচালক এস রাজা মৌলির ম্যাগনাম ওপাস বাহুবলি ২ ৷ সিনেমা বিশেষজ্ঞরা জানিয়েছেন, সমস্ত রেকর্ড ভেঙে নয়া নজির তৈরির পথে এগোচ্ছে বাহুবলি ২ ৷ এই প্রথম কোনও ভারতীয় ছবি যা মুক্তি পেয়েছে দেশের ৯ হাজারটি স্ক্রিনে ৷ তবে শুধু দেশেই নয়, দুবাই, আমেরিকাতেও বাহুবলি ২ নিয়ে উত্তেজনা তুঙ্গে ৷ ইতিমধ্যেই দুবাই সেন্সর বোর্ডে উচ্চ প্রশংসা পেয়েছ বাহুবলি ২ !\nদঙ্গলকে পিছনে ফেলে এগিয়ে গেল বাহুবলি ৷ অগ্রিম বুকিংয়ে ‘দঙ্গল’-কে ছাপিয়ে রেকর্ড গড়ল বাহুবলি ২ ৷ শুধু ‘বুক মাই শো’ সাইট থেকে অগ্রিম বিক্রি হয়েছে ১০ লক্ষ টিকিট ৷\nএত বড় বাজটের ছবি এর আগে দেখেনি ভারতীয় সিনেমা ৷ বাহুবলির প্রথম পর্ব তৈরিতে খরচ হয়েছিল ১৮০ কোটি টাকা ৷ কিন্তু ছবির রোজগার প্রায় সাড়ে তিন গুণ ৷ এখনও পর্যন্ত বাহুবলি ১-এর কালেকশন ৬৫০ কোটি টাকা ৷ এবারের খরচ ছাপিয়ে গিয়েছে ২৫০ কোটি ৷ মুক্তির আগেই বাহুবলি-২ এর উন্মাদনা দেখে বিজনেস অ্যানালিস্টদের ধারণা, প্রথম সপ্তাহেই উঠে আসবে বাহুবলি-২ বানানোর খরচ ৷\nসকাল থেকে দেশের যে সমস্ত ক্রিনে বাহুবলি ২ মুক্তি পেয়েছে, তার সবকটিই হাউসফুল ৷ বেশিরভাগ জায়গায় অ্যাডভান্স বুকিংয়েই প্রথম সপ্তাহের টিকিট শেষ ৷\nঅনেক আগেই কলকাতাতে শুরু হয়ে গিয়েছিল এই ছবির অ্যাডভ্যান্স বুকিং ৷ তবে দেশের অন্যান্য শহরে এর আগে থেকেই অগ্রিম বুকিংয়ের জন্য লম্বা লাইন ৷ দক্ষিণ ভারতে স্বাভাবিকভাবেই বাহুবলি নিয়ে তুমুল ঝড় উঠেছে ৷ প্রত্যেক সিনেমা হলের সামনেই লম্বা লাইন ৷ রিপোর্ট অনুযায়ী হায়দরাবাদে বুকিংয়ের লাইন ৩ কিমি ছাড়িয়ে যায় ৷\nFirst published: 01:35:06 PM May 04, 2017\n১৮ বছর হলে শুরুতেই ৩৫,০০০ টাকার চাকরির সুযোগ, জানুন বিস্তারিত\nমেঘালয়ে খনিগর্ভে জল ঢুকে বিপত্তি, আটকে রয়েছেন ১৩ জন শ্রমিক\nরাজধানীতে রাফাল-তরজা, আক্রমণাত্মক অমিত শাহ\nশনিবার কলকাতায় আসছে বিশ্বকাপ ট্রফি\nলটারির নেশায় এসবিআই থেকে ৮৪ লক্ষ টাকা গায়েবের অভিযোগে গ্রেফতার তারক জয়সওয়ার\nদাউ দাউ জ্বলছে আগুন, আতঙ্ক এলাকায়


মোবাইলফোনে ইয়ারফোন ব্যবহার করে গান শোনা মানব স্বাস্থ্যের জন্য ক্ষতিকর – দৈনিক মাথাভাঙ্গা\nমোবাইলফোনে ইয়ারফোন ব্যবহার করে গান শোনা মানব স্বাস্থ্যের জন্য ক্ষতিকর\nইয়ারফোন ব্যবহারকারী প্রতিটি মানুষের হেয়ারলেস হবে\nতাছির আহমেদ: উচ্চ মাত্রার শব্দ শ্রবন শক্তি হ্রাস ও শরীরের রক্ত চাপ বৃদ্ধি করে ও হৃদযন্ত্রের কম্পন বাড়িয়ে তোলে এবং শিশু থেকে শুরু করে অপ্রাপ্ত বয়স্কদের বেড়ে ওঠাকে বাধাগ্রস্ত করে। এই শব্দ দূষণের কবলে পড়ে এ জনপদের অনেকেই হাবুডাবু খাচ্ছে।বিশেষ করে উঠতি বয়সী ছেলে-মেয়েরা। জানে না এরা এভাবে গান শোনার ক্ষতিকর দিকগুলো। মোবাইলে ইয়ারফোনের জ্যাকপিন ঢুকিয়ে যেহারে তারা গান শুনছে তাতে কানের ১২টা বাজানোসহ সে তার দেহের মারাত্মক ক্ষতি করছে। শুধু অজ্ঞতার কারণে এই মহল দিনকেদিন যেভাবে তার কানের ক্ষতি করছে তা নিয়ে অনেকেই নিশ্চিত করছেন এরা ভবিষ্যতে কানে কম শুনবে। কানের ফ্রিকোয়েন্সি বাড়াতে তখন তারা খুঁজে নেবে ইয়ার মেশিন। সঠিক মাত্রায় শব্দ শোনার জন্য ফ্রিকোয়েন্সির সংখ্যা বাড়তে দু/চার চ্যানেলের মেশিনে কাজ না হলে তাকে দশ থেকে কয়েক লক্ষাধিক টাকা দামের সদৃশ্য বস্তুর মতো ইয়ারমেশিন কিনতে হতে পারে। তারপরও স্বাভাবিক নয়। এ দূষণের কবল থেকে পরিত্রাণ পেতে এ এলাকার ভুক্তভোগী পিতা-মাতা তার সন্তানকে নিয়ে দুশ্চিন্তায় করছেন। কান বিশেষজ্ঞরা ধারণা করেছেন, এভাবে চলতে থাকলে আগামী ২০ বছর পর ফিপটি পারসেন মানুষের শ্রবন শক্তি হ্রাস পাবে।\nচুয়াডাঙ্গার দামুড়হুদা সদরের বাসিন্দা সরকারি কর্মকর্তা এক পিতা তার একাদশ পড়ুয়া ছেলেকে নিয়ে তিনি বেশ কিছুদিন ধরে এ সমস্যায় ভুগছেন। এই অবিভাবক তার সন্তানের কর্মকাণ্ডকে অনেকটা অভিযোগ আকারে বলেন, আমার কলেজগামী নাছোড়বান্দা ছেলের বায়নার কারণে তাকে কিনে দিতে বাধ্য হয় একটি স্মার্ট ফোন। পড়াশুনার ফাঁকে সময় পেলেই সে তার স্মার্ট মোবাইলফোনে জ্যাকপিন ঢুকিয়ে ইয়ারফোন কানে লাগিয়ে দীর্ঘক্ষণ ধরে গান শোনে। এমনকি মোটরসাইকেলে চালনায় এবং অন্য যানবাহনে চড়ে থাকা অবস্থায়ও সে এভাবে গান শোনে। এভাবে গান শোনা শ্রবণশক্তিকে হ্রাস করাসহ দেহের ক্ষতিকর দিকগুলো তাকে শোনালে, সে বলে তুমি পড়ে আছো মান্ধাতার আমলে। সেইসাথে আরো শোনায় তার অন্যান্য বন্ধুবান্ধবের স্মার্টফোনের স্মার্টনেস কথা।\nঢাকা মিরপুরের আবিদ হিয়ারিং এইড সেন্টারের হিয়ারিং এইড স্পেশালিস্ট আলহাজ আনোয়ারুল আমিন বলেন, ইয়ারফোন ব্যবহার করে গান শোনা মানে কানের মারাত্মক ক্ষতিকরা। বেশি নয়; এভাবে যদি কেউ দিনে গড়ে ২ ঘণ্টা গান শোনে ভবিষ্যতে তার হেয়ারলেস হবে। বিষয়টি শুধু নির্দিষ্ট এলাকায় নয়, সারাদেশেই ব্যাঙের ছাতার মতো বিস্তার করেছে। জনসচেতনতার মাধ্যমে এদেরকে যদি সজাগ করা না হয়, তাহলে আগামী ২০ বছরপর ফিপটি পারসেন মানুষ কানে কম শুনবে। বাধ্য হয়ে এরা বেছে নেবে ইয়ারমেশিন। শব্দকে কান স্বাভাবিক করে ফ্রিকোয়েন্সি, এর সংখ্যা বাড়াতে হলে ইয়ারমেশিনে প্রয়োজন চ্যানেল। আমাদের দেশে বর্তমান মূল্যের ডিজিটাল হেয়ারিং মেশিন দু চ্যানেলের ৩০ হাজার আর ফোর চ্যানেল ৪০ হাজার টাকা। এভাবে চ্যানেল বাড়াতে হবে কয়েক লক্ষাধিক টাকা গুনতে হবে।\nকানের ওপর এমবিবিএস পাশ করা ডা. শাহাদত হোসেন বলেন, উচ্চ মাত্রার শব্দ শ্রবণশক্তি হ্রাস ও শরীরের রক্তচাপ বৃদ্ধি করে ও হৃদযন্ত্রের কম্পন বাড়িয়ে তোলে এবং শিশু থেকে শুরু করে অপ্রাপ্ত বয়স্কদের বেড়ে ওঠাকে বাধাগ্রস্ত করে। মোবাইলের মাধ্যমে ইয়ারফোন ব্যবহার করে নিয়মিত গান শুনলে অবশ্যই তার হেয়ারলেস হবে।\nএ বিষয়ে অধ্যাপক মো. আব্দুল্লাহ বলেন, এভাবে গান শুনে হেয়ারলেস হলে তাকে প্রয়োজনীয় ব্যবস্থা নিতে হবে। ওষুধে কাজ না হলে তার কান অপারেশন করতে হতে পারে। এ অপারেশনের খরচ ২৫ থেকে ৩০ হাজার টাকা। তবে গ্যারান্টি দিয়ে বলা যাবে অপারেশনের পর শতভাগ কাজ হবে কি-না।\nআলমডাঙ্গা ফরিদপুরের বয়োবৃদ্ধ নিরীহ মুসল্লি হত্যামামলার এজাহারভুক্ত আসামি ওল্টু বিশ্বাস গ্রেফতার\nবিবাদীর আইনজীবী কর্তৃক মামলার বাদীকে শারীরিকভাবে লাঞ্ছিত করার অভিযোগ


আন্দোলন থামবে না: সাক্ষাৎকারে মাওলানা জাফরুল্লাহ খান | বাংলার গান গাই\nআন্দোলন থামবে না: সাক্ষাৎকারে মাওলানা জাফরুল্লাহ খান\nFiled Under মাওলানা জাফরুল্লাহ খান\nবাংলাদেশের রাজধানী ঢাকার শাপলা চত্বরে হেফাজতে ইসলামের অবস্থান কর্মসূচিতে মধ্যরাতে যৌথ বাহিনীর অভিযানে বহু মানুষ হতাহত হয়েছে। তবে, নিহতের সংখ্যা কেউ সুনির্দিষ্ট করে বলতে পারেনি বরং এ নিয়ে নানা গুঞ্জন ছড়িয়ে পড়েছে। এর পাশাপাশি দেশের দু’টি বেসরকারি টেলিভিশন চ্যানেল বন্ধ করে দিয়েছে সরকার। মূলত এসব ঘটনা-ই একসূত্রে গাঁথা। এ প্রেক্ষাপটে হেফাজতে ইসলামের আগামী কর্মসূচি কি হবে –তা নিয়ে জনমনে নানা প্রশ্ন ঘুরপাক খাচ্ছে। এসব ইস্যু নিয়ে রেডিও তেহরান কথা বলেছে হেফাজতে ইসলামের নেতা ও বাংলাদেশ খেলাফত আন্দোলনের মহাসচিব মাওলানা জাফরুল্লাহ খানের সঙ্গে।\nপূর্ণাঙ্গ সাক্ষাতকারটি বাংলার গান গাই পাঠকদের জন্য উপস্থাপন করা হলো-\nরেডিও তেহরান: জনাব জাফরউল্লাহ খান, আপনারা এক বিবৃতিতে দাবি করেছেন, রোববার মধ্যরাতে শাপলা চত্বরে নিরাপত্তা বাহিনীর বর্বরোচিত অভিযানে তিন হাজারের বেশি নেতা-কর্মী নিহত ও ১০ হাজার লোক আহত হয়েছেন। আপনারা কিসের ওপর ভিত্তি করে হতাহতের এ সংখ্যা দাবি করলেন? সেইসঙ্গে আপনি আমাদেরকে এ বিষয়টিও বলবেন যে, নিহতদের লাশ কোথায় বা আহতদেরকে কোন কোন হাসপাতালে ভর্তি করা হয়েছে?\nমাওলানা জাফরুল্লাহ খান: দেখুন, তিন হাজার হেফাজতকর্মী নিহত হওয়ার খবরটি জনশ্রুতি। যারা দেখেছেন তারা বলেছেন এ কথা। প্রত্যক্ষদর্শীরা বলেছেন, গণহারে এবং নির্বিচারে গুলি করে মানুষ হত্যা করা হয়েছে শাপলা চত্বরে। হত্যা করার পর লাশগুলো ট্রাকে করে নিয়ে যাওয়া হয়েছে। কোন কোন জায়গায় মানুষ দেখেছে তিন চার, পাঁচ-ছয় ট্রাকে করে লাশ নিয়ে যাওয়া হচ্ছে। কোথায় নেয়া হয়েছে সেটা মানুষ দেখেনি আমরাও দেখিনি। তবে নির্বিচারে যে গুলি করা হয়েছে সেটা সবাই দেখেছে আমি নিজেও সেখানে ছিলাম এবং গুলি করতে দেখেছি। আর সেই গুলিতে অসংখ্য মানুষ আহত হয়েছে এবং অনেকে নিহত হয়েছে এটা দেখেছি। কিন্তু নিহতের সংখ্যাটা কত এটা আমি বলতে পারব না। তবে, মানুষ বলছে হাজার তিনেক ছাড়িয়ে যাবে।\nআর আহতদের ঢাকার বিভিন্ন হাসপাতালে ভর্তি করা হয়েছে। ঢাকা মেডিক্যাল কলেজ, ইসলামী হাসপাতাল, ইসলামী ব্যাংক হাসপাতালসহ বিভিন্ন হাসপাতালে ভর্তি করা হয়েছে। আহতদের ব্যাপারে এমন ঘটনা ঘটেছে যে হাসপাতালে জায়গা না থাকায় প্রাথমিক চিকিতসা দেয়ার পর ছেড়ে দেয়া হয়েছে, বসিয়ে রাখা হয়েছে অথবা বারান্দায় শুইয়ে রাখা হয়েছে।\nরেডিও তেহরান: বাংলাদেশের কোনো কোনো গণমাধ্যমের খবরে দাবি করা হয়েছে- আপনাদের নেতা-কর্মীরা রোববার অবরোধের দিন ব্যাপক তাণ্ডব চালিয়েছে, এমনকি তারা পবিত্র কুরআন শরীফে আগুন দিয়েছে। এই অভিযোগকে আপনি কীভাবে দেখছেন?\nমাওলানা জাফরুল্লাহ খান: সম্পূর্ণ মিথ্যা ও ভিত্তিহীন পবিত্র কুরআন শরীফে আগুন দেয়ার অভিযোগটি। হেফাজতের কর্মীরা কোন অবস্থাতে এমনকি মরে গেলেও কুরআন শরীফে আগুন দিতে পারে না। তবে, এ কথা নিশ্চিতভাবে বলা যায় যে, যারা ইসলাম বিদ্বেষী এবং ইসলাম-বিরোধী তারাই এ কাজ করেছে। যারা গুলি করে মানুষ হত্যা করেছে তারাই করেছে। যারা গুলি করে মানুষ হত্যা করতে পারে তারা দেশপ্রেমিকও নয় এবং ইসলাম প্রিয়ও নয়। তাদের মধ্যে মানবতার লেশমাত্র নেই।\nরেডিও তেহরান: নবীপ্রেমে উদ্বুদ্ধ হওয়ার পাশাপাশি হেফাজতে ইসলামের ডাকে লাখ লাখ মানুষ ঢাকায় এসেছিলেন এবং শেষ পর্যন্ত নিরাপত্তা বাহিনীর হামলার শিকার হয়ে অসংখ্য তাজা প্রাণ ঝরে গেছে। এর প্রতিবাদে হেফাজতে ইসলাম এখন কী ধরনের কর্মসূচি দেবে? কারণ, আপনার বলেছেন, রক্তের মহাসমূদ্র বইয়ে দেয়া হলেও দাবি আদায় না হওয়া পর্যন্ত হেফাজত ঘরে ফিরবে না…।\nমাওলানা জাফরুল্লাহ খান: দেখুন, আমরা যারা শাপলা চত্বরে সমবেত হয়েছিলাম দাবি আদায়ের জন্য আমরা কেউ সরকারের এমন অমানবিক আচরণ আশা করিনি। আমরা প্রত্যাশা করেছিলাম জনগণের আশা-আকাঙ্ক্ষার প্রতিফলনে সরকার আমাদের দাবি-দাওয়া মেনে নেবে। কিন্তু, আমাদের দাবি তো মেনে নেয়নি বরং আমাদের ওপর হামলা চালিয়ে হত্যা করা হয়েছে, আমাদের বহু মানুষ শহীদ হয়েছে। আপনারা সবাই দেখেছেন, গোটা জাতি দেখেছে আমরা ছিলাম সম্পূর্ণ নিরস্ত্র এবং হাত খালি ছিল। আমরা ছিলাম অস্ত্রের সামনে অসহায়। তারা ভারি অস্ত্র দিয়ে নিরস্ত্র আমাদের ওপর হামলা চালিয়েছে। এ ঘটনা থেকে প্রমাণিত হয় যে, কাপুরুষ সরকার। সরকার অসহায় মানুষের ওপর হামলা চালিয়ে, অত্যাচার করে আমাদের আন্দোলনকে সম্পূর্ণরূপে বানচাল করার চেষ্টা করেছে। তবে, আমরা আশা করি ইনশাআল্লাহুল আজিজ আমাদের আন্দোলন থামবে না। কোনোভাবে আমাদের আন্দোলনকে বানচাল করা যাবে না। আল্লাহ রাব্বুল আলামিন এর প্রতিশোধ অবশ্যই নেবেন। আমরা আল্লাহর রহমতের ওপর ভরসা করে বলতে পারি এর প্রতিশোধ হবেই হবে ইনশাআল্লাহ।\nমাওলানা আহমদ শফি সাহেব আজ একটি কর্মসূচি দিয়েছেন। এ কর্মসূচি হচ্ছে-আগামীকাল দেশব্যাপী দোয়া দিবস। আল্লাহ রাব্বুল আলামীনের কাছে আমরা দোয়া করব। দোয়া দিবস শেষে আমরা আগামীকাল নতুন কর্মসূচি দিতে পারি।\nরেডিও তেহরান: হেফাজতে ইসলামের সমাবেশ সরাসরি সম্প্রচার করার পর রোববার মধ্যরাতে বাংলাদেশের দু’টি টেলিভিশন চ্যানেল বন্ধ করে দিয়েছে সরকার। এর আগে দৈনিক আমার দেশ পত্রিকার ছাপাখানা বন্ধ করে দেয়ার কারণে পত্রিকাটির প্রকাশনা বন্ধ হয়ে যায়। অনেক সংবাদকর্মী মনে করছেন, হেফাজতের কার্যক্রম কাভার করতে গিয়ে এসব গণমাধ্যমকে সরকারের রোষাণলে পড়তে হয়েছে। আপনার কি মনে হয়?\nমাওলানা জাফরুল্লাহ খান: অবশ্যই। আমরাও তাই মনে করি। বর্তমান সরকার গণতন্ত্রকে হত্যা করেছে, মানুষের বাক-স্বাধীনতাকে হত্যা করেছে, সংবাদপত্রের স্বাধীনতাকে হত্যা করেছে, মিডিয়ার স্বাধীনতা হত্যা করেছে। এই সরকার না ইসলামি সরকার, না জাতীয় সরকার, না গণতান্ত্রিক সরকার- আসলে কোন ধরনের সরকার বলে তাদেরকে আখ্যায়িত করব সেটা আমরা ভেবে পাচ্ছি না।\nরেডিও তেহরান: এসব গণমাধ্যম বন্ধ হয়ে যাওয়ার পর দৃশ্যত হেফাজতে ইসলামের খবর প্রকাশ করার মতো বড় কোনো গণমাধ্যম রইল না -এমন কথা অনেকেই বলছেন। অভিযোগ উঠেছে যে, বাকি গণমাধ্যমগুলো স্বনিয়ন্ত্রিতভাবে হোক বা হুমকির মুখে হোক সরকারের বশ্যতা মেনে নিয়েছে। এ অবস্থায় গণমাধ্যমের পৃষ্ঠপোষকতা ছাড়া আপনারা এ আন্দোলনকে কতদূর এগিয়ে নিতে পারবেন বলে আপনার মনে হয়?\nমাওলানা জাফরুল্লাহ খান: আমরা পুরোপুরি আশা রাখি গণমাধ্যমের বিষয়টি তো বাহ্যিক অস্ত্র। আমরা মনে করি- আল্লাহর রহমত হচ্ছে আমাদের প্রধান অস্ত্র। ফলে একটা গণমাধ্যম বন্ধ করা হলে আরেকটি গণমাধ্যম চালু হয়ে যাবে বলে আমরা দৃঢ়ভাবে বিশ্বাস করি। আর আমরাও আল্লাহর ওপর ভরসা করে সেইভাবে এগিয়ে যাব ইনশাআল্লাহ।\n« আল্লামা শফীর বিরুদ্ধে রিট, আদেশ ১৩ মে\nবাংলাদেশে নৃশংস হত্যা: দ্য ইকোনমিস্ট »


অভিনেত্রীর জীবনের প্রথম ট্যাটু, তাও পেটে! (ভিডিওসহ) | NTV Online\n০৭ অক্টোবর, ২০১৯, ১০:৫৫\nঅভিনেত্রীর জীবনের প্রথম ট্যাটু, তাও পেটে! (ভিডিওসহ)\nসাবলীল অভিনয় ও নজরকাড়া সৌন্দর্যের জন্য বলিউড অভিনেত্রী জ্যাকুলিন ফার্নান্দেজ বেশ জনপ্রিয়। মোহময়ী এই অভিনেত্রী সামাজিক যোগাযোগমাধ্যমে ভীষণ সক্রিয়। ভক্ত-অনুসারীদের জীবনের নানা আপডেটের ছবি-ভিডিও শেয়ার করেন নিয়মিত। সম্প্রতি সামাজিক যোগাযোগমাধ্যম ইনস্টাগ্রামে দারুণ একটি ভিডিও শেয়ার করে আলোচনায় এসেছেন তিনি।\nসংবাদমাধ্যম নিউজ১৮-এর প্রতিবেদনে জানা যায়, জ্যাকুলিন সম্প্রতি তাঁর শরীরে ট্যাটু করিয়েছেন। জীবনে প্রথমবারের মতো ট্যাটু করানোর ওই ভিডিও ইনস্টাগ্রামে শেয়ার করেছেন তিনি। ভিডিওতে জ্যাকুলিনকে তাঁর পেটে ট্যাটু করাতে দেখা যায়। পোস্টের ক্যাপশনে তিনি লেখেন, ‘প্রথমবারের মতো ট্যাটু? দেখে নিন।’\nআকর্ষণীয় ভিডিওটি সামাজিক যোগাযোগমাধ্যমে ছড়িয়ে পড়ামাত্রই তা রীতিমতো ভাইরাল হয়ে যায়। এরই মধ্যে এটি তিন লাখেরও বেশি লাইক সংগ্রহ করেছে। মন্তব্যের ঘরেও ভক্তরা তাঁদের উচ্ছ্বাস প্রকাশ করেছেন। একজন নেটিজেন লেখেন, ‘আপনার দিনটি উপভোগ করুন।’ আরেকজন লেখেন, ‘অসাধারণ! মন ছুঁয়ে যাওয়া।’\nবলিউডে জ্যাকুলিনের অভিষেক হয়েছিল ‘আলাদিন’ ছবির মাধ্যমে। কিন্তু সুপারস্টার সালমান খানের সঙ্গে ‘কিক’ ছবিতে অভিনয়ের মাধ্যমে ব্যাপক পরিচিতি ও জনপ্রিয়তা পান তিনি। সালমানের সঙ্গে প্রেমের গুঞ্জনও শোনা গিয়েছিল তাঁকে ঘিরে। তবে পরবর্তী সময়ে সালমান নিজেকে তাঁর কাছ থেকে সরিয়ে নেন। শোনা যাচ্ছে, আগামীতে সুশান্ত সিং রাজপুতের সঙ্গে ‘ড্রাইভ’ ছবিতে অভিনয় করতে দেখা যাবে জ্যাকুলিনকে।


খেলাধুলা | জনতার বাণী - Part 10\nHome > খেলাধুলা (page 10)\nক্রীড়া প্রতিবেদক : অ্যারন ফিঞ্চের সেঞ্চুরিতে অস্ট্রেলিয়া ২৮৫ রান তোলার পর মনে হচ্ছিল রানটা একটু কমই হয়ে গেল। কিন্তু এই রান তাড়া করতে নেমেই যে ইংল্যান্ডের ব্যাটসম্যানদের নাভিশ্বাস উঠে যাবে, তা কে জানত! মিচেল স্টার্ক ও জেসন বেহরেনডর্ফের বোলিংয়ের সামনে এক বেন স্টোকস ছাড়া দাঁড়াতেই পারলেন না কোনো ইংলিশ ব্যাটসম্যান। ইংল্যান্ডকে সহজেই ৬৪ রানে হারিয়ে প্রথম দল হিসেবে বিশ্বকাপের সেমিফাইনালে উঠে ...\nভারতের বিপক্ষে নিজেদের সবশেষ ম্যাচে দারুণ পারফরম্যান্স করে বাংলাদেশের মনে যেন খানিক ভয়ই ঢুকিয়ে দিয়েছিল আফগানিস্তান। কিন্তু সেসবকে থোড়াই কেয়ার করে আফগানদের স্রেফ উড়িয়ে দিয়েছে মাশরাফি বিন মর্তুজার দল। সহ-অধিনায়ক সাকিব আল হাসানের অসাধারণ নৈপুণ্যে আফগানিস্তানের বিপক্ষে বাংলাদেশ জয় পেয়েছে ৬২ রানের ব্যবধানে। ব্যাটে-বলে ম্যাচের অবিসংবাদিত নায়ক সাকিব আল হাসানই। যিনি বিশ্বকাপের ইতিহাসে মাত্র দ্বিতীয় ক্রিকেটার হিসেবে একই ম্যাচে ৫০ ...\nক্রীড়া ডেস্ক : কোপা আমেরিকায় দ্বিতীয় সর্বোচ্চ চৌদ্দবারের চ্যাম্পিয়ন আর্জেন্টিনা এবার টুর্নামেন্টের শুরুতেই হেরে যায়। কোনো ম্যাচে জয় না পাওয়া দলটি গতকাল হারলেই বাদ; এমন সমীকরণ নিয়ে কাতারের বিপক্ষে খেলতে নেমেছিল তারা। তবে ২০২২ বিশ্বকাপের আয়োজক কাতারকে হারিয়ে গ্রুপ রানার্সআপ হয়ে কোপার কোয়ার্টার ফাইনালে উঠেছে মেসি-দিবালা-আগুয়েরোরা। বাঁচা মরার লড়াইয়ে গতকাল রাতে দারুণ ফুটবল উপহার দিয়েই জয় ছিনিয়ে নিয়েছে আর্জেন্টিনা। পোর্তো ...\nক্রীড়া প্রতিবেদক :বিশ্বকাপে ধারাবাহিক পারফরম্যান্সে দ্যুতি ছড়িয়ে যাচ্ছেন সাকিব আল হাসান। আফগানিস্তানের বিপক্ষে ২২ গজে নিজেকে মেলে ধরেছেন আরেকবার। আজ ব্যাট হাতে ৩৫ রান তুলে বিশ্বকাপে এক হাজার রানের মাইলফলক ছুঁয়েছেন বিশ্বসেরা এই অলরাউন্ডার। প্রথম বাংলাদেশি ক্রিকেটার হিসেবে এই কীর্তি গড়েছেন সাকিব। ২০০৭ বিশ্বকাপে সাকিবের পথচলা শুরু। নিজের প্রথম বিশ্বকাপে প্রথম ম্যাচেই সাকিব পেয়েছিলেন ফিফটি। এরপর ২০১১, ২০১৫ এবং চলতি ...\nক্রীড়া প্রতিবেদক : দুই দলের জন্যই ম্যাচটা ছিল বাঁচা-মরার লড়াই। যেখানে শেষ হাসি হাসল পাকিস্তান। দক্ষিণ আফ্রিকাকে ৪৯ রানে হারিয়ে সেমিফাইনালের আশা বাঁচিয়ে রাখল সরফরাজ আহমেদের দল। গত বিশ্বকাপের সেমিফাইনালিস্ট দক্ষিণ আফ্রিকা এবার বিদায় নিল প্রথম পর্ব থেকেই। রোববার লর্ডসে হ্যারিস সোহেল ও বাবর আজমের ফিফটিতে ৭ উইকেটে ৩০৮ রান করেছিল পাকিস্তান। ৫৯ বলে ৮৯ রানের ঝোড়ো ইনিংস খেলেন হ্যারিস। ...\nক্রীড়া ডেস্ক : বিশ্বকাপে নিজেদের পাঁচ ম্যাচে মাত্র একটিতে জিতে পয়েন্ট টেবিলের নবম স্থানে পাকিস্তান। সবশেষ অস্ট্রেলিয়া ও ভারতের বিপক্ষে হারের পর সেমিফাইনাল নিশ্চিত নিয়ে বেশ চাপের মধ্যে দলটি। তবে নিজেদের পরের ম্যাচে মাঠে নামার আগে দলটির পেসার ওয়াহাব রিয়াজ জানিয়েছেন, চাপের মধ্যেই নাকি ভালো খেলে পাকিস্তান। বিশ্বকাপে আগামীকাল দক্ষিণ আফ্রিকার মুখোমুখি হবে পাকিস্তান। লর্ডসে বাংলাদেশ সময় সাড়ে তিনটায় প্রোটিয়াদের ...\nবিশ্বকাপে অস্ট্রেলিয়ার দেওয়া ৩৮২ রানের লক্ষ্যে ব্যাট করছে বাংলাদেশ। স্কোর: ৩৯ ওভারে ২৩৪/৪। মুশফিকের ফিফটি প্যাট কামিন্সকে চার হাঁকিয়ে ফিফটি পূর্ণ করেছেন মুশফিকুর রহিম। ৫৪ বলে পঞ্চাশ স্পর্শ করতে ৪টি চারের সঙ্গে একটি ছক্কা হাঁকান ডানহাতি ব্যাটসম্যান। ৩৫ ওভার শেষে বাংলাদেশের সংগ্রহ ৪ উইকেটে ২০৮ রান। মুশফিক ৫৫ বলে ৫২ ও মাহমুদউল্লাহ ১৫ বলে ১৫ রানে অপরাজিত আছেন। বাকি ১৫ ওভার ...\nক্রীড়া ডেস্ক : বর্তমান সময়ের সেরা ক্রিস্টিয়ানো রোনালদো ও নেইমারকে পিছনে ফেলে বিশ্বের সবচেয়ে দামী অ্যাথলেট নির্বাচিত হয়েছেন লিওনেল মেসি। গত এক বছরের সবচেয়ে ধনী ১০০ ক্রীড়াবিদের তালিকা প্রকাশ করেছে যুক্তরাষ্ট্রের ব্যবসা-বাণিজ্যভিত্তিক সাময়িকী ফোবর্স। তাতে গত ১২ মাসে শীর্ষ আয়ের ক্রীড়াবিদ হিসেবে সবার উপরে জায়গা করে নিয়েছেন বার্সেলোনা তারকা মেসি। ফোর্বসের প্রতিবেদন অনুযায়ী, গত একবছরে শীর্ষে থাকা একশো ক্রীড়াবিদের আয় ...\nPage ১০ of ৯৬« First...«৮৯১০১১১২\t»\t২০৩০৪০...Last »


আন্দামান : এক ব্যয়বহুল অন্য ভারত - TheWall\nআন্দামান : এক ব্যয়বহুল অন্য ভারত\nআচমকাই এক প্রস্তাব পেয়ে পৌঁছনো গেল আন্দামান৷ যে সে কথা নয়৷ সেলুলার জেল-খ্যাত ও নীলাভ-সবুজ রঙের জল-খ্যাত আন্দামান৷ খানিকটা ছিন্ন-বিচ্ছিন্ন তার চেহারা৷ অনেকটা কাঁচালঙ্কার মতো লম্বাটে৷ উড়োজাহাজ ব্যতীত তেমন কোনও যোগাযোগের ব্যবস্থা নেই৷ আসলে জাহাজ অনেকটা সময় নেয় বলে তার নিশ্চয়তা নিয়ে কেউ কোনও রকমের প্রশ্ন তোলেন না৷ যদিও এই দ্বীপভূমির জন্য প্রয়োজনীয় অনেকটা পরিমাণ মালপত্র জাহাজেই পৌঁছয়৷ কিন্তু অসম্ভব ঝোড়ো ভ্রমণের মধ্যেও যেটা টের পাওয়া গেল, তা হল আন্দামান অত্যন্ত ব্যয়বহুল এক জায়গা৷ যদিও তার ব্যাখ্যা হিসেবে এখানকার লোকজনেরা বলে থাকেন— এখানকার যা কিছু তা সবই মেইনল্যান্ড থেকে আনতে হয়, তাই দাম বেশি৷ যেমন ধরা যাক আলু ৪৫ টাকা কেজি৷ পোর্ট ব্লেয়ারের যে যে হোটেলে ছিলাম তার পরিচারকরাই তথ্যটা দিলেন৷ তার সঙ্গে এও বললেন যে, ‘এখন তো আপনাদের কলকাতায় ১০ থেকে ১২ টাকা আলুর কেজি কিন্তু এখানে এমনই৷ যেমন পেঁয়াজ ৬০ টাকা কেজি৷’\nপোর্টব্লেয়ারে দুটো দৃষ্টিনন্দন হোটেল রয়েছে৷ মেগাপট ও হর্নবিল৷ এই দুই হোটেলেই যদি ‘আন্ডাকারি’ মানে ডিমের ঝোল খেতে যাওয়া যায় তবে ২টো ডিম দিয়ে কারির দাম পড়বে ১৫০ থেকে ১৭০ টাকা! তাও তো পোর্টব্লেয়ার রাজধানী৷ এখানে সরকারি অতিথিশালায় আতিথ্য গ্রহণ করলে প্রাতরাশে ডিম কমপ্লিমেন্টারি মিলবে৷ কিন্তু পোর্টব্লেয়ার থেকে ‘অবশ্য গন্তব্য’ হ্যাভলক দ্বীপের সরকারি অতিথিশালায় আতিথ্য নিলে প্রাতরাশ কমপ্লিমেন্টারি হলেও ডিম সেদ্ধ কিংবা পোচ কিংবা অমলেট কিনে খেতে হবে৷ কেন এতবার দামের উল্লেখ করছি সে কথায় পরে আসছি, তার আগে আরও দু-একটা নমুনা দেওয়া যাক৷ ধরা যাক, এলিফ্যান্টা দ্বীপে খুব খিদে পেলে আপনি পেতে পারেন এক থালা ফল বা এক ঠোঙা মুড়ি৷ ফলের থালার দাম ১০০ থেকে ১৫০ টাকা আর মুড়ি মানে ঝালমুড়ি ৫০ টাকা৷ চা ২০ টাকা৷ কেন? এ কি শুধুই ভারতের মূল ভূখণ্ড থেকে অনেকটাই দূরের অবস্থানের কারণে? যদিও কেউ প্রশ্ন করে না কারণ টাকা ব্যয় করতেই তো সবাই এসেছে৷ ফলে এখানকার মানে এই দ্বীপভূমির হাওয়ায় টাকা ওড়ে৷\n১৯৪৩-এ এখানেই নেতাজি প্রথমবারের মতো তেরঙ্গা উড়িয়ে ছিলেন৷ ১৯৪৭-এ স্বাধীনতা৷ তারপর ২০১৮৷ এই প্রতিবেদক যখন সেখানে ছিল সেই সময়ে প্রধানমন্ত্রী নরেন্দ্র মোদী এসে পৌঁছন সবিশেষ অনুষ্ঠানে৷ ১৯৪৩ সালে নেতাজি সুভাষচন্দ্র বসু, অক্ষশক্তি মূলত জাপানের সহায়তায় প্রথম তেরঙা পতাকা উড়িয়ে ছিলেন এই দ্বীপভূমিতেই৷ তারই ৭৫ বছর পূর্তি উপলক্ষে (২০১৮) ভারতের প্রধানমন্ত্রীর আগমন৷ কিন্তু এখনও এই দ্বীপভূমি যেন ভারতের বাইরেরই একটা অ‌ঙ্গ যাকে ভারত শাসন করছে৷\nএই দ্বীপভূমির সবচেয়ে ‘সম্মানীয়’ মাছের নাম সুরমাছ৷ এখানকার লোকজনের বক্তব্য ”আপনাদের ইলিশের মতোই এর স্বাদ৷” আর আছে অ–কুলীন জোনা মাছ৷ আঞ্চলিক মাছ৷ কিন্তু তার স্বাদ-টাদ নিয়ে কোনও কথা না বলাই ভালো৷ এর দামই কেজি প্রতি ৫০০ থেকে ৬০০ টাকা৷ পোর্টব্লেয়ার হোক বা হ্যাভলক দ্বীপ, ১০ টাকার প্যাকেটের ম্যাগি সেদ্ধ করে মশলা দিয়ে পরিবেশিত হলে অবধারিত দাম ৪০ টাকা৷ নাগা, রাম, রাজু-র মতো ড্রাইভাররা বলছিলেন, ”শসা, আনারস, পেঁপে বাদে আমাদের এখানে কিছু নেই৷ ভালো করে ধান চাষও হয় না৷ সব আসে ম্যাড্রাস (এঁরা চেন্নাই বলেন না) বা ক্যালকাটা থেকে। আমাদের এখানে রুই-কাতলাও পাবেন না৷” চারদিকে গভীর সমুদ্র। জলের অসামান্য বর্ণ বৈচিত্র্য আর অসাধারণ প্রাকৃতিক সৌন্দর্য দেখার জন্য পর্যটকের ভিড় লেগেই থাকে। কিন্তু একই সঙ্গে মূল ভূখণ্ড থেকে যাতায়াত যথেষ্ট ব্যয়সাধ্য বলে এখানে তাঁরাই আসতে পারেন যাদের বেড়াতে গিয়ে হিসেব করার তেমন কোনও প্রয়োজন নেই। এই সত্যটি বিলক্ষণ জানে গাড়ির ড্রাইভার থেকে নামী অনামী হোটেল মালিক মায় পথের ধারের ধাবাওয়ালারা। সে কারণেই আমাদের গাড়ির সারথি দাম নিয়ে আমার বিরক্তি লক্ষ্য করে নিতান্তই নির্লিপ্ত ভঙ্গীতে জানায়, ”এখানে পয়সাওয়ালা কাস্টমাররাই আসে৷” অর্থাৎ যুক্তিটা এই, পর্যটকদের পয়সা যখন আছে তখন তাদের কাছ থেকে অন্যায্য দাম নেওয়ার হকও আছে দ্বীপের ছোট থেকে বড় সব মাপের ব্যবসায়ীদের।\nঅন্যান্য ‘ট্যুরিস্ট স্পট’ থেকে আন্দামান আর একটি বিষয়ে স্বতন্ত্র। এখানে যাঁরা বেড়াতে আসেন তাঁদের মধ্যে ৯৫ শতাংশ মানুষ আসেন ট্যুর অপারেটরের মাধ্যমে। ফলে দু’বেলা খাবার বা ঘোরার অর্থ যেহেতু তারা আগেই গচ্ছিত করে দেন, এখানকার অস্বাভাবিক দামের ব্যাপারটি তাঁরা তেমন ভাবে বুঝে উঠতে পারেন না। আসলে এখানে এটাই দস্তুর হয়ে দাঁড়িয়েছে যে, এখানে বেড়াতে এসে ৪০ টাকা দিয়ে একটা তন্দুরি রুটি খে‍তে হবে‍৷ পথের ধারে ধাবায় টমেটো আলু কড়াইশুটি ফুলকপির তরকারির দাম ১৭০ টাকা৷ কিন্তু আশ্চর্যের ব্যাপার হল অ–পর্যটকদের জন্য জিনিসপত্রের দাম আবার অন্যরকম। অর্থাৎ একই জিনিসের দু’রকম মূল্যের বাজার রয়েছে আন্দামানে।\nহ্যাঁ, আন্দামানের শহুরে চরিত্ৰে এটাই বাস্তব৷ একই সঙ্গে দুই চরিত্রের সহাবস্থান এই দ্বীপভূমিতে। অসম্ভব সৌন্দর্য যেমন এই দ্বীপভূমির এ পাশে ও পাশে ছড়িয়ে আছে, ঠিক তেমনই আকাশছোঁয়া দামও ছড়িয়ে আছে৷ জারোয়াদের বনাঞ্চল পেরিয়েই সরকারি চেকপোস্ট৷ মাথার ওপর ত্রিপল দেওয়া দোকানে ধোসা মিলবে ৬০ টাকায়৷ বার বার এই টাকার কথা ওঠার কারণ একটাই৷ সাধারণ মানুষের বেড়াতে আসার জন্য নয় আন্দামান৷ কেন্দ্রে এতবার এত রকমের সরকার এসেছে কিন্তু তারা কেউই মূল ভূখণ্ড থেকে দূরে এই দ্বীপের সাধারণ মানুষ, প্রতিদিনকার মানুষজনের কথা ভাবেনি৷ অতএব যা হয়, ভাত থেকে শুরু করে কারণবারি— সবেতেই অদৃশ্য আগুনের উত্তাপ। দামের উত্তাপ।\nমাত্র তিন রাত্রি বাস করে একটা বিষয় স্পষ্ট বুঝতে পেরেছি, এখানকার মানুষজন রাস্তায় নেমে ‘দিতে হবে দিতে হবে’ টাইপের নয়৷ বলা যেতে পারে বহুলাংশেই শান্তিপ্রিয় মানুষজন। মূল ভারত ভূখণ্ড নিয়ে আদৌ চিন্তিত নয়৷ অনেকটা বঙ্কিমের ভাষায়, ‘মরুক রামা লাঙ্গল চষে, আমার ফাউলকারি সুসিদ্ধ হইলেই হইল৷’ যে কোনও ধরনের অপরাধের পরিমাণ পরিসংখ্যান অনুযায়ী কম৷ হাতে গোনার চেয়েও কম৷ অতএব মূল ভূখণ্ড থেকে বিচ্ছিন্ন শান্ত নিরিবিলি এই জনপদের বাজারে আগুন লাগলেও আজও যেন সেই উত্তাপ মনে জ্বালা ধরায় না৷ কেননা যত দামই হোক না কেন এখানকার মানুষ জানে এই বিচ্ছিন্ন ভূখণ্ডে পর্যটক আসবেই সৌন্দর্যের টানে এবং ফিরে যাবে অপূর্ব সবুজ বনরাজি আর বর্ণময় সমুদ্রের স্মৃতি নিয়ে।\nঅসমের ধুবুড়িতে মমতার সভা, দেখুন লাইভ\nদেশপ্রেম কোনও দলের একচেটিয়া নয়, বিজেপিকে কটাক্ষ শিবসেনার\nএকটু দাঁড়াবেন, প্রণাম করব! বাজপেয়ীকে বলেছিলেন অধীর\nকাশ্মীর সমস্যায় মোদী কোনওদিন ‘তৃতীয় শক্তির’…


সেলুলয়েড রোবটের একাল সেকাল : ফ্রম সুমাত্রা টু সুমেরু – মুখ ও মুখোশ\nসেলুলয়েড রোবটের একাল সেকাল : ফ্রম সুমাত্রা টু সুমেরু\nহলিউডের ইতিহাসে দেখা মিলেছে হরেক রকমের রোবটের। মুখ ও মুখোশের উদ্দেশ্য ছিল ছড়িয়ে থাকা রোবটের এসব টুকরোকে এন্ড ইফেক্টর দিয়ে কব্জা করার। সেই ভাবনা থেকেই এই লেখার জন্ম। অ্যাসেম্বল করেছেন সুদীপ মজুমদার।\nআইনস্টাইন বলেছিলেন, Logic will get you from A to B.\nমানুষের কল্পনার দৌড়কে কি আসলেই থামিয়ে রাখা সম্ভব! অদৃষ্টের দোষে দৃষ্টিশক্তিকে না হয় সেন্টিমিটার-গজ-ফুটের মতো নির্দিষ্ট দূরত্বের মাঝে বেঁধে ফেলা গেল; কিন্তু মানুষের চিন্তা-ভাবনা-আবেগ মাপবার একক কি? কল্পনার বিচরণ যে আলোকবর্ষ দূরে। মানুষ তার এই কল্পনাশক্তিকে কাজে লাগিয়ে কতো কিছু যে আবিষ্কার করেছে, কতো গল্প-কবিতা-গান যে লিখেছে তার ইয়ত্তা নাই। কথাপ্রসঙ্গে মনে পড়ছে, '৮০ সালের মস্কো অলিম্পিকস-এর কথা। রাশানরা সেবার অদ্ভুত এক নিরীক্ষায় মেতেছিল। রাশিয়া তাদের অ্যাথলেটদের চারটি ভাগে ভাগ করেছিল। গ্রুপ এ তে ব্যবহৃত হয়েছিলো ১০০% ট্র্যাডিশনাল শারীরিক অনুশীলন, গ্রুপ বি তে ৭৫% শারীরিক আর ২৫% মনস্তাত্ত্বিক, গ্রুপ সি তে দুটোই ৫০ ভাগ আর গ্রুপ ডি তে ৭৫% মনস্তাত্ত্বিক আর ২৫% শারীরিক। প্রতিযোগিতা শেষে দেখা গেল, গ্রুপ ডি সর্বাধিক সংখ্যক মেডেল অর্জন করেছে!\nআবার প্রাচীন সভ্যতা, যেমন: চীন, গ্রীস কিংবা টলেমেইক ইজিপ্টের কথাই ধরা যাক, "পাওয়ার অফ ইমাজিনেশান" কাজে লাগিয়ে তারা সেলফ অপারেটিং ম্যাশিন মানে যাকে বলে কিনা স্বয়ংক্রিয় যন্ত্র, সেটাও বানানোর কোশিশ করেছিলো। গ্রীক পুরাণেও যান্ত্রিক ক্রীতদাস, মাটির দৈত্য, ব্রোঞ্জের প্রহরীর উল্লেখ পাওয়া যায়। কাজেই পাওয়ার অফ ইমাজিনেশানকে অবমূল্যায়ন করার সুযোগ তো নেই-ই, বরং মর্ত্যের বাস্তবতার বৃত্তে আটকে থাকা মূর্তিমান মনের পক্ষে এর প্রকৃত শক্তি নিরূপণ করা রীতিমতো অসাধ্য।\nসিনেমাতে কিংবা গল্প-উপন্যাসে পাওয়ার অফ ইমাজিনেশান বললেই যেই জনরার কথা অবধারিতভাবে চলে আসে, তা হলো সায়েন্স ফিকশান। চলতি ভাষায় আমরা যাকে বলি সাই-ফাই। স্পেস, টাইম ট্র্যাভেল, প্যারালাল ইউনিভার্স, নানানরকম বৈজ্ঞানিক তত্ত্ব অথবা তার অল্টারেশান, ফিউচারিস্টিক টেকনোলজি কিংবা এলিয়েন এসব নিয়ে হরহামেশাই গল্প-উপন্যাস-সিনেমা হচ্ছে। এদের কথা বলতে গেলে মোটাদাগেই এমন গাদাখানেক উদাহরণ উঠে আসবে, যেগুলো তৎকালীন সময়ের তুলনায় অভাবনীয় ছিলো। যেমন রোবটের প্রথম দেখা মিলে ১৯২১ সালে, চেক লেখক Karel Čapek-এর এক নাটক R.U.R এ। তখন রিমোট কন্ট্রোল্ড টর্পেডো কিংবা এয়ারক্র্যাফটই ছিলো সর্বশেষ আবিষ্কৃত প্রযুক্তি। তারও প্রায় সাত বছর পরে অর্থাৎ ১৯২৮ সালে লন্ডনে সর্বপ্রথম হিউম্যানয়েড রোবট প্রদর্শিত হয়। সময়ের সাথে সাথে এই রোবটিক্স প্রযুক্তি এগিয়েছে বহুদূর। এসেছে মেকানিক্যাল রোবট, এসেছে ইন্ডাস্ট্রিয়াল রোবট, রোবট গিয়েছে মহাকাশে। সময়ের হাত ধরে গল্প সিনেমার রোবট-ও পাল্টেছে। আর সামাজিক কিংবা সাংস্কৃতিক পারিপার্শ্বিকতা বজায় রেখে, রোবটের ভূমিকাতেও এসেছে পরিবর্তন। যেমন, ১৯৫০ এর স্নায়ু যুদ্ধ চলাকালীন সময়ে রোবটকে দেখানো হতো হুমকিস্বরূপ। আস্তে আস্তে সেটিকে মানুষ আর যন্ত্রের ধারাবাহিকতা অথবা সংঘর্ষ উভয় ভাবেই দেখানো হয়েছে।\nচলচ্চিত্রে রোবটের ব্যাপারটি প্রথম আসে ১৯১৭ সালের সাইলেন্ট শর্টফিল্ম A Clever Dummy-এর মাধ্যমে। যদিও তখন এই রোবট টার্মটি বিদ্যমান ছিলো না। পরবর্তীতে ইতালিয়ান সাইলেন্ট সায়েন্স ফিকশান সিনেমা The Mechanical Man এ আমরা দেখা পাই মানুষরূপী রিমোট কন্ট্রোলড এক রোবটের, যার ছিলো দ্রুত গতি আর প্রচণ্ড শক্তি। মূল সিনেমাটি ৮০ মিনিটের হলেও, বর্তমানে এর মাত্র ২৬ মিনিটের ফুটেজ অক্ষত অবস্থায় রয়েছে। তবে সর্বপ্রথম যেই সিনেমার মাধ্যমে রোবট ব্যাপারটি সবচেয়ে গুরুত্ব বহন করতে সমর্থ হয়েছিলো, তা ছিলো অস্ট্রিয়ান-জার্মান পরিচালক ফ্রিৎজ ল্যাংয়ের Metropolis। সিনেমার গল্প, স্পেশাল ইফেক্টস কিংবা এলাবোরেট সেট ডিজাইনে এই Metropolis ছিলো ঐ সময়ের তুলনায় যোজন যোজন এগিয়ে। সিনেমাতে যেই রোবটটিকে দেখানো হয়েছিলো অর্থাৎ Maschinenmensch, (ইংরেজি করলে যার অর্থ দাঁড়ায় মেশিন-হিউম্যান), সেই Maschinenmensch কে বানানো হয়েছিলো বডি প্লাস্টার কাস্ট দিয়ে। এছাড়া প্লাস্টিক উড এমনভাবে ব্যবহার করা হয়েছিলো যাতে করে মেটালিক ভাবটি ফুটে উঠে। মেট্রোপলিসকে সাইলেন্ট যুগের অন্যতম সেরা সিনেমা হিসেবে গণ্য করা হয়।\nএরপর ডিসি কমিক্সের একটি অ্যানিমেটেড শর্ট ফিচার The Mechanical Monsters-এ সুপারম্যানকে দেখা যায় ম্যাড সায়েন্টিস্ট আর তার বানানো রোবট আর্মির সাথে যুদ্ধরত অবস্থায়। এটা ১৯৪১ সালের কথা।তার দশ বছর পর, ১৯৫১ সালে মুক্তি পায় পরিচালক রবার্ট ওয়াইজের বিখ্যাত সাই ফাই সিনেমা The Day the Earth Stood Still। এটি নির্মিত হয়েছিলো এডমন্ড নর্থের Farewell to the Master গল্প অবলম্বনে। সিনেমায় আমরা দেখি Klaatu আর Gort কে। Klaatu ছিলো হিউম্যানয়েড এলিয়েন আর Gort ছিলো আট ফুট লম্বা এক রোবট। ক্লাটুর চরিত্রে অভিনয় করেছিলেন ব্রিটিশ অভিনেতা মাইকেল রেন।এখানে উল্লেখ্য যে, ২০০৮ সালের রিমেকে Klaatu চরিত্রে অভিনয় করেছিলেন কিয়ানু রিভস। ১৯৫১ সালের সিনেমাতে Gort কে বানানো হয়েছিলো নমনীয় ধাতুর একটা টুকরো দিয়ে। Gort চরিত্রে অভিনয় করেছিলেন লক মার্টিন যার উচ্চতা ছিলো সাত ফুট সাত ইঞ্চি। তার ক্লোজ-আপ শটের জন্য ব্যবহৃত হয়েছিলো ফাইবারগ্লাসের মূর্তি। আর ২০০৮ সালের রিমেকে স্বভাবতই Gort ছিলো পুরাদস্তুর সিজিআই ইফেক্টের ফসল।\nএরপর ১৯৫৬ সালে মুক্তি পায় পরিচালক ফ্রেড উইলকক্সের Forbidden Planet। যেখানে আমরা দেখা পাই রবি দ্যা রোবটের (Robby the Robot)। এই রবি'র আপন শক্তিতে জ্বলে উঠতে প্রযোজকের পকেট থেকে খসেছিল এক লাখ পঁচিশ হাজার ডলারের মতোন। বর্তমান হিসেবে যেটা কিনা ১ মিলিয়ন ডলারেরও উপরে। রবি দ্যা রোবটকে বলা হয় ওয়ান অফ দ্যা মোস্ট পপুলার রোবোট আইকনস হিসেবে। এই রোবটের আবিষ্কারক ছিলেন জাপানীজ-আমেরিকান ইঞ্জিনিয়ার রবার্ট কিনোসিটা। এখানে বলে রাখা ভালো যে, Forbidden Planet সিনেমাটি সেবার অস্কারের আসরে সেরা স্পেশাল ইফেক্টস পুরস্কারও জিতেছিলো।\n১৯৬৮ সালে মুক্তি পায় বিখ্যাত চলচ্চিত্র নির্মাতা স্ট্যানলি কুব্রিকের কালোত্তীর্ণ সিনেমা 2001: A Space Odyssey। আর্থার সি ক্লার্কের ছোট গল্প দ্য সেন্টিনেল অবলম্বনে নির্মিত এই সিনেমাটি সাই-ফাই দুনিয়ার ইতিহাসটাই পাল্টে দেয়। যদিও মুক্তির পর বেশ মিশ্র প্রতিক্রিয়া পেয়েছিলো, তবে সময়ের সাথে সাথে এটি সমালোচকদের নজর কাড়তে সক্ষম হয়। এই সিনেমাকে বলা হয় ওয়ান অফ দ্যা গ্রেটেস্ট এন্ড মোস্ট ইনফ্লুয়েন্সিয়াল ফিল্মস এভার মেইড। এই সিনেমাতে অ্যালগোরিদমিক প্রোগ্রামেবল সুপার কম্পিউটার চরিত্রে আমরা দেখা পাই HAL 9000-এর।\nযার উপর দায়িত্ব ছিলো ডিসকভারি ওয়ান নভোযান আর তার মধ্যে থাকা নভোযাত্রীদের দেখভাল করা। সিনেমার শেষে যদিও তার হার্ডওয়্যারের একাংশ দেখানো হয়েছিলো, তবে বেশিরভাগ সময়েই HAL 9000 হিসেবে আমরা দেখতে পাই একটি ক্যামেরা লেন্স। যার ভিতর রয়েছে একটি লাল বিন্দু। সিনেমার স্টোরিলাইনের নানাবিধ বৈজ্ঞানিক বিশ্লেষণ, সিনেমার নির্মানশৈলী, বিশেষ করে সেট ডিজাইন, ফার্নিশিং, প্রজেকশান, জিরো গ্র্যাভিটি ইফেক্ট, সাউন্ডট্র্যাক সব কিছু মিলিয়ে এটি ছিলো সময়ের তুলনায় বহু আলোকবর্ষ এগিয়ে। স্টিভেন স্পিলবার্গ, জর্জ লুকাস এবং আরো যেসব বিখ্যাত পরিচালক সাই-ফাই জনরা নিয়ে অনেক কাজ করেছেন, তারা সবাই একবাক্যে কুব্রিককে ফিল্মমেকারদের ফিল্মমেকার আখ্যা দেন। এখানে দুটো মজার তথ্য শেয়ার করি। কুব্রিক তার জীবনের একমাত্র অস্কারটি জিতেছিলেন স্পেস অডিসি সিনেমার স্পেশাল ইফেক্টসের জন্য। দ্বিতীয় ঘটনাটি দীর্ঘদিন ধরে প্রচলিত এক ফ্যান থিওরিকে ঘিরে। অনেকের বিশ্বাস HAL নামটি এসেছে IBM থেকে। কারণ I, B ও M এর পূর্ববর্তী অক্ষরগুলো হলো যথাক্রমে H, A এবং L। যদিও লেখক আর্থার সি. ক্লার্ক সে ধারণা উড়িয়ে দিয়ে এক সাক্ষাৎকারে জানান দেন, HAL নামটি এসেছে Heuristic ALgorithmic থেকে।\nসাই ফাই জনরার সবচেয়ে জনপ্রিয় মুভি ফ্র্যাঞ্চাইজির নাম বললে অবিসংবাদিতভাবেই উঠে আসবে স্টার ওয়ার্সের নাম। যদিও স্টার ওয়ার্স আদতে এপিক স্পেস অপেরা। এটি কিন্তু ভবিষ্যতেকালের এই ছায়াপথের গল্প নয়, অতীতকালের অন্য এক ছায়াপথের গল্প।\nএজন্য মুভির শুরুতেই বলে দেওয়া হয়, "A long time ago, inagalaxy far far away"। ১৯৭৭ সাল থেকে শুরু করে এই পর্যন্ত এই সিরিজের সর্বমোট সাতটি পর্ব বের হয়েছে। ১৯৭৭, ১৯৮০ আর ১৯৮৩ সালে বের হয় অরিজিনাল ট্রিলোজি। আর ১৯৯৯, ২০০২ আর ২০০৫ সালে বের হয় প্রিক্যুয়েল ট্রিলোজি। সর্বশেষ ২০১৫ সালে মুক্তি পায় Star Wars: The Force Awakens। ১৯৭৭ সালে মুক্তির পরপরই এটি বক্স অফিসে তুমুল আলোড়ন তোলে, এবং অতি দ্রুতই স্বীকৃতি পায় ব্লকবাস্টার হিসেবে। পরিচালক জর্জ লুকাসের বিন্দুমাত্র ধারণা ছিলো না এই সিনেমাটি এতোখানি ব্যবসায়িক সাফল্য পেতে পারে। এই স্টার ওয়ার্স ফ্র্যাঞ্চাইজিতে নানান আইকনিক চরিত্রের মাঝে আমরা পরিচিত হই দুই এপিক রোবটের, C-3PO আর R2-D2। এই দুই রোবটের ঈর্ষণীয় জনপ্রিয়তার পিছনে মূল কারণ ছিলো তাদের চরিত্রায়ন আর বিশেষ করে গল্পের ন্যারেটিভ কাঠামোর সাথে দুর্দান্ত সব ডায়ালগ আর কমিক রিলিফের জন্য। মজার ব্যাপার হচ্ছে, কেবলমাত্র এই দুইটি চরিত্রই স্টার ওয়ার্স ফ্র্যাঞ্চাইজির সবকটি পর্বে উপস্থিত ছিলো। C-3PO আর R2-D2 এর কালচারাল ইনফ্লুয়েন্সের কথা বলে শেষ করা যাবে না। Sesame Street, Family Guy থেকে শুরু করে গত বছরের অস্কারের আসরেও এদের দেখা গেছে। আমেরিকান নেভি ২০১২ সালে Autonomous Shipboard Humanoid নামে একটি রোবট ডিজাইন করেছিলো, যার মাঝে C-3PO এর অনুরূপ মডেল এবং বডি মুভমেন্টের প্রত্যক্ষ প্রতিফলন ছিলো।\n১৯৮২ সালে আরেক বিখ্যাত চলচ্চিত্র নির্মাতা রিডলি স্কটের পরিচালনায় মুক্তি পায় সাই ফাই মুভি Blade Runner। মুক্তির পর এটিও দর্শক আর সমালোচকদের মিশ্র প্রতিক্রিয়া পায়, তবে সময়ের সাথে সাথে এটিকেও গণনা করা হয় ওয়ান অফ দ্যা বেস্ট সায়েন্স ফিকশান মুভিজ হিসেবে। ব্লেড রানারে আমরা দেখা পাই রয় ব্যাটির। যে ছিলো নেক্সাস সিক্স রেপ্লিক্যান্ট। তার ছিলো তীব্র বুদ্ধি, দ্রুতগতি আর সেই সাথে কমব্যাটে পারদর্শীতা। সুপারহিউম্যান লেভেলের শারীরিক শক্তি আর জিনিয়াস লেভেলের আইকিউ তাকে অন্যান্য রেপ্লিক্যান্ট থেকে আলাদা করেছিলো। স্কটের আরেক সাই-ফাই মাস্টারপিস Alien সিনেমাতেও এক হিউম্যানয়েড অ্যান্ড্রয়েডের দেখা মিলে।\n১৯৮৪ সালে জেমস ক্যামেরুন হাজির হন আরেক বিখ্যাত সাই ফাই ফ্র্যাঞ্চাইজি The Terminator নিয়ে। যেখানে আমরা পরিচিত হই এক দুর্ধর্ষ সাইবর্গ অ্যাসাসিন দ্যা টার্মিনেটরের, যার ভূমিকায় অনবদ্য অভিনয় করেছিলেন আর্নল্ড শোয়ার্জনিগার। প্রথম পর্বের অভূতপূর্ব সাফল্যের পর এই পর্যন্ত চারটি সিক্যুয়েল এবং একটি টিভি সিরিজ হয়েছে। প্রথম পর্বে টার্মিনেটরের মডেল ছিলো টি-৮০০। ১৯৯১ সালে যখন দ্বিতীয় পর্ব বের হয় ঐটির ব্যবসায়িক সাফল্য ছিলো আরও অনেক বেশি। এই পর্বে টি-১০০০ মডেলের প্রোটোটাইপ অ্যাসাসিন চরিত্রে অভিনয় করেন রবার্ট প্যাট্রিক।\nস্টার ওয়ার্সের মতো Star Trek টিভি সিরিজ ফ্র্যাঞ্চাইজিও ছিলো সমান জনপ্রিয়। আর\nযেহেতু সাই ফাই এন্টারটেইনমেন্ট, কাজেই স্পেসশিপ আর রোবট তো থাকবেই। যেমন Star\nTrek: The Next Generationসিনেমায় ডেটা (Data) নামক এক লিউটেন্যান্ট কমান্ডারের চরিত্রে অভিনয় করেছিলেন ব্রেন্ট স্পাইনার। এই ডেটা প্রকৃতপক্ষে ছিলো আর্টিফিসিয়াল ইন্টেলিজেন্স। ১৯৯৯ সালে এনিমেশন ফিচার The Iron Giant-এ আমরা দেখতে পাই, একটি ছোট্ট ছেলেকে বহির্বিশ্ব থেকে আগত এক রোবটের সাথে বন্ধুত্ব পাতাতে। পরিচালক ব্র্যাড বার্ডের এই সিনেমাটি ব্যাপক সমাদৃত ও জনপ্রিয় হয়েছিলো এবং বাফটা চিল্ড্রেন্স পুরষ্কারও জিতেছিলো। ঐ একই বছর সাড়াজাগানো সাই ফাই অ্যাকশান মুভি The Matrix মুক্তি পায়। সেইখানে এক সেন্টিয়েন্ট প্রোগ্রামের দেখা মিলে, যা ছিলো প্রকৃতপক্ষে এক কিলিং মেশিন।\n২০০১ সালে স্টিভেন স্পিলবার্গ পরিচালিত সাই ফাই মুভি A.I. Artificial Intelligence-এর কাহিনীই ছিলো মানুষ আর রোবটের সম্পর্কের টানাপোড়নকে ঘিরে। সেখানে অনেক রোবটের পাশাপাশি কেন্দ্রীয় চরিত্র ডেভিড এর ভূমিকায় অনবদ্য অভিনয় করেছিলেন ১৩ বছরের হেইলি জোল অসমেন্ট। পরের বছরে মুক্তি পাওয়া স্পিলবার্গের আরেক মুভি Minority Report-এ দেখা যায় রোবোটিক পুলিশ আর স্পাইডার রোবটের মতো ফিউচারিস্টিক টেকনোলজি। ইউএস মিলিটারি বর্তমানে এই সিনেমার স্পাইডার রোবটের মতো ইনসেক্ট রোবট বানানোর চেষ্টা করছে। ২০০৪ সালে আজিমভের ছোট গল্প অবলম্বনে মুক্তি পায় উইল স্মিথ অভিনীত I, Robot। নাম শুনেই বোঝা যাচ্ছে রোবট নিয়েই কারবার। সিনেমায় দেখা যায়, রোবট আসলে ব্যবহৃত হচ্ছে মানুষদের সহায়ক শক্তি হিসেবে। যদিও তা পরবর্তীতে বিপর্যয়ের কারণ হয়ে দাঁড়ায়। ২০০৫ সালে The Hitchhiker's Guide to the Galaxy-তে আমরা পরিচিত হই মারভিন নামের এক ছোটোখাটো এন্ড্রয়েড রোবটের সাথে। ঐ একই বছর টুয়েন্টিয়েথ সেঞ্চুরি ফক্স স্টুডিওর প্রোডাকশানে মুক্তি পায় রোবটস নামের একটি এনিমেশান মুভি। অবাক করা বিষয় হলেও, ওয়েস্টার্ন জনরাতেও কিন্তু রোবট এসেছে। ১৯৭৩ সালে নির্মিত Westworld সিনেমায় দেখা যায় ফিউচারিস্টিক এক বিনোদনমূলক পার্কে যান্ত্রিক ত্রুটির কারণে রোবট দর্শনার্থীদের হত্যা করা শুরু করে। ওয়েস্টওয়ার্ল্ডের সিক্যুয়েল ফিউচারওয়ার্ল্ডের গল্পেও রোবট ছিলো।\nএছাড়া সাতাশি সালে মুক্তিপ্রাপ্ত ডাচ পরিচালক Paul Verhoeven-এর সাইবারপাঙ্ক মুভি RoboCop এর কথাও বলতে হয়। এখানে আমরা পাই অ্যালেক্স মার্ফি নামের সাইবর্গ পুলিশ অফিসারকে। আশির দশকে টিভির সবচে জনপ্রিয় রোবট ছিল Small Wonder-এর ছোট্ট ভিকি। বাংলাদেশেও কিন্তু রোবট নিয়ে নাটক হয়েছে। মুহম্মদ জাফর ইকবালের ছোটগল্প কপোট্রনিক ভায়োলেন্স অবলম্বনে নির্মিত "এবং লিওনার্ডো" নাটকে রোবটের চরিত্রে অভিনয় করেন আজিজুল হাকিম।\nরোবট নিয়ে আর্টিকেল আর ট্রান্সফরমার্সের কথা থাকবে না, সে কি হয়? হিরোরূপে অটোবট আর ভিলেইনরূপে ডিসেপ্টিকনস, এই দুই পরাশক্তির লড়াইটা কম্পিউটার অ্যানিমেশান আর লাইভ একশানে মিলে এখনো যেন চোখে লেগে থাকবার মতোন।\nজাপানীজ খেলনা নির্মাতা প্রতিষ্ঠান Takara Tomy (বর্তমানে শুধু Takara) আর এর অ্যামেরিকান মালিক Hassenfeld Brothers (বর্তমানে Hasbro) এর ট্রান্সফরমার্স টয় লাইনের উপর ভিত্তি করে নির্মিত হয় সিনেমাটি। ২০০৭ সালে প্রথম পর্ব মুক্তির পর সেটি ছিলো ঐ বছরের অন্যতম সেরা ব্যবসাসফল মুভি। ট্রান্সফর্মার্সের রোবটদের মধ্যে মজাদার একটি ব্যাপার রয়েছে, যা তাদের অন্য যেকোনো রোবটের থেকে আলাদা করেছে। আর তা হচ্ছে, এরা রোবট থেকে গাড়িতে রূপান্তরিত হতে পারতো। যার কারণে দর্শকদের কাছে, বিশেষ করে ছোটদের কাছে এদের গ্রহণযোগ্যতা ছিলো আর আট-দশটা রোবটের চাইতে অনেক বেশি। অটোবটদের মধ্যে অপটিমাস প্রাইম আর বাম্বলবি সহ অন্যান্যরা এতোটাই জনপ্রিয় যে, তাদেরকে নিয়ে নিয়মিত ভিডিও গেম, টি শার্ট-কস্টিউম, খেলনা-একশন ফিগার বের হচ্ছে। এমনকি চীনের ইউনান প্রদেশে অপটিমাস প্রাইমের ৪০ ফিট উঁচু একটি মূর্তিও রয়েছে।\n২০০৮ সালে ডিজনি পিক্সারের যৌথ প্রযোজনায় মুক্তি পায় এনিমেটেড ফিচার WALL•E। মুক্তির পরপরই বক্স অফিসে বাজিমাত করে। ঐ বছর সেরা অ্যানিমেশান মুভির অস্কারও\nজিতে নেয়। গল্পে আমরা দেখি রোবট ওয়াল-ই কে আরেক রোবট ঈভের প্রেমে রীতিমতো হাবুডুবু খেতে। পুরো সিনেমা জুড়ে সীমিত ডায়ালগ, বরং তার চেয়ে শারীরিক ভাষা আর রোবোটিক সাউন্ড দিয়ে পুরো সময়টুকু পরিপূর্ণ ছিলো। সেরা এনিমেশান মুভিতে পুরষ্কার জয় ছাড়াও এটি সর্বমোট ছয়টি ক্যাটাগরিতে অস্কার মনোনয়ন পেয়েছিলো। ২০১৪ সালে Big Hero6নামে আরেকটি এনিমেশান মুভি মুক্তি পায়, যেখানে আমরা দেখি Baymax নামের এক নরম-সরম এক ফ্রেন্ডলি রোবটকে। এটিও অস্কার জিতেছিল।\nসর্বশেষ এই ২০১৫-তে এলেক্স গারল্যান্ডের সাই ফাই থ্রিলার Ex Machina-তে আমরা দেখি হিউম্যানয়েড রোবটের ভূমিকায় অ্যালিসিয়া ভিকান্ডারকে অনবদ্য অভিনয় করতে।\nমজার ব্যাপার হচ্ছে, অন্যান্য ব্লকবাস্টার মুভির ধারেকাছেও ছিলো না এর বাজেট। সর্বসাকুল্যে সিনেমার বাজেট মাত্র পনেরো মিলিয়ন ডলার। এবং সেই বাজেটের মধ্যে যেই অসাধারণ মাপের ভিজ্যুয়াল আমরা দেখতে পাই; তাতে করে ম্যাড ম্যাক্স কিংবা স্টার ওয়ার্সকে পিছনে ফেলে বেস্ট ভিজ্যুয়াল ক্যাটাগরিতে এক্স মাকিনার অস্কার জয়টা খালি চোখে অঘটন মনে হলেও, পরে এটিকে নিয়ে কিন্তু তেমন একটা বিতর্ক হয় নি। ঐ একই বছরAvengers: Age of Ultron সিনেমাতে আলট্রন চরিত্রে আমরা দেখি এক রোবোটিক সুপারভিলেইনকে।\nমেট্রোপলিস থেকে শুরু করে এই সময়ের এভেঞ্জার্স কিংবা স্টার ওয়ার্সের BB-8 রোবটের মধ্যে কতোটা না পরিবর্তন এসেছে! সিজিআই টেকনোলজি কতোই না উন্নত হয়েছে, আমাদের জীবনধারাতে কতো নতুন নতুন জিনিস যোগ হচ্ছে! রোবট এখন আর সেই তথাকথিত এলিয়েন ফোর্স কিংবা আর্থ থ্রেটেনিংয়ের মাঝেই সীমাবদ্ধ নাই, বরং আস্তে আস্তে এই যান্ত্রিক জীবনের অন্যতম অঙ্গ হিসেবে সামনে উঠে আসছে। তাই গল্পের প্রয়োজনে সিনেমাতেও রোবটের ভূমিকাতেও পরিবর্তন আসছে। এক্স মাকিনার কথাই ধরুন, রোবটের মাঝে সেক্সুয়ালিটির ব্যাপারটি উঠে এসেছে এই সিনেমাতে (অথবা A.I.-এর জুড ল। যে রোবটটি কিনা আদতে এক মেল প্রস্টিটিউট)। তাই আজ আর নিছক বিনোদনই নয়, বরং রোবট ব্যাপারটিকে ঘিরে হয়তো আরো গুরুতর দিকও উঠে আসবে সময়ের হাত ধরে। হাজার হোক, সাই ফাই সিনেমা মানেই যে ফিউচারিস্টিক কল্পনার জয় জয়কার !!!\nসুদীপ মজুমদার ভালো নির্মাণ শৈলীর ভক্ত। ভালো লাগে ক্ল্যাসিক মুভি দেখতে। তবে ফাকতলে পপকর্ন মুভি চিবুতেও ভুল করেন না। কেউ Game of Thrones-এর স্পয়লার দিলে পারলে খালিসি'র কাছ থেকে ড্রাগন ধার নিয়ে তার উপর ঝাঁপিয়ে পড়েন। সিনেমার সুরতহাল করতে ভালো লাগে তার। পছন্দের টিভি সিরিজের মাঝে আছে Death Note, Sherlock, Dexter, Game of Thrones. Friends, The Big Bang Theory, The Tonight Show Starring Jimmy Fallon আর সবচেয়ে প্রিয় মুভি এ ক্লকওয়ার্ক অরেঞ্জ। পছন্দের পরিচালক স্ট্যানলি কুব্রিক আর অবশ্যই অবশ্যই আলফ্রেড হিচকক।\nJune 24, 2016 /1 Comment/by poster\nhttp://mukhomukhosh.net/wp-content/uploads/2016/06/c3po_v_r2d2_by_1darthvader.jpg 1024 1280 poster http://mukhomukhosh.net/wp-content/uploads/2016/04/mukh_logo_3.png poster2016-06-24 04:12:052018-05-28 11:20:12সেলুলয়েড রোবটের একাল সেকাল : ফ্রম সুমাত্রা টু সুমেরু\nরোবট নিয়ে এত তথ্য ভাল লাগল।\nইতালিয়ান নিওরিয়্যালিজমের জনক... Lagaan-Rebel withacause


চট্টগ্রাম মেট্রোপলিটন পুলিশ শুক্রবার সন্ধ্যা থেকে পরদিন ভোর পর্যন্ত বন্দরনগরীর বিভিন্ন স্থানে অভিযান চালিয়ে আটক করে জঙ্গি সংগঠন হিযবুত তাহরীরের ১৫ সদস্যকে -ফোকাস বাংলা\nনিষিদ্ধ ঘোষিত জঙ্গি সংগঠন হিযবুত তাহরীরের চট্টগ্রাম মহানগরীর প্রধান (আঞ্চলিক প্রধান) আবুল মোহাম্মাদ এরশাদুল আলমসহ ১৫ জনকে গ্রেপ্তার করেছে পুলিশ।\nতাদের কাছ থেকে সংগঠনের ২ লাখ ৮২ হাজার টাকা, বিভিন্ন তথ্যসহ দুটি ল্যাপটপ ও ডিভাইস, একটি মোটরসাইকেল, প্রচারপত্র, গঠনতন্ত্র, ট্রেনিং ম্যানুয়েল উদ্ধার করা হয়েছে।\nগত শুক্রবার রাতভর নগরীর বিভিন্ন স্থানে অভিযান চালিয়ে তাদের গ্রেপ্তার করা হয়। আদালতে হাজির করে গতকাল শনিবার পুলিশ তাদের রিমান্ডে নিতে চাইলে বিচারক তা মঞ্জুর করেন।\nপুলিশ জানায়, শিক্ষকতার আড়ালে জঙ্গি সংগঠনের কার্যক্রম চালানো হচ্ছে। কোচিংয়ে যাওয়ার কথা বলে শিক্ষার্থীরা ঘর থেকে বের হয়ে জড়াচ্ছে জঙ্গিকা-ে।\nগতকাল শনিবার নগরীর দামপাড়া পুলিশ লাইনসে সংবাদ সম্মেলনে এ তথ্য জানান চট্টগ্রাম মেট্রোপলিটন পুলিশের (সিএমপি) অতিরিক্ত কমিশনার (প্রশাসন ও অর্থ) আমেনা বেগম।\nগ্রেপ্তার বাকিরা হলেন- আব্দুল্লাহ আল মাহফুজ (৩০), মো. ইমতিয়াজ ইসমাইল (২৫), মো. নাছির উদ্দিন চৌধুরী (২২), মোহাম্মদ নাজমুল হুদা (২৭), মো. লোকমান গনি (২৯), মো. করিম (২৭), আব্দুল্লাহ আল মুনিম (২২), কামরুল হাসান প্রকাশ রানা (২০), মো. আরিফুল ইসলাম (২০), মো. আজিম উদ্দিন (৩১), ফারহান বিন ফরিদ প্রকাশ রাফি (২৩), মো. আজিমুল হুদা (২৪), ওয়ালিদ ইবনে নাজিম (১৫) ও মো. সম্রাট (২২)।\nপুলিশ জানিয়েছে, হিযবুত তাহরীরের আঞ্চলিক প্রধান আবুল মোহাম্মদ এরশাদুল আলম চট্টগ্রামের একটি ইংরেজি মাধ্যম স্কুল ও কলেজের শিক্ষক। তবে তদন্তের স্বার্থে ওই শিক্ষা প্রতিষ্ঠানের নাম প্রকাশ করতে রাজি হয়নি পুলিশ। বাঁশখালী উপজেলার কালীপুর ইউনিয়নের গুনাগরী এলাকার আবুল কাশেমের ছেলে এরশাদ বায়েজিদ চক্রেসো কানন আবাসিক এলাকায় বসবাস করতেন।\nসিএমপির অতিরিক্ত কমিশনার আমেনা বেগম জানান, আটক ১৫ জন হিযবুত তাহরীর উলাইয়াহ বাংলাদেশের সক্রিয় সদস্য। এরশাদুল মেধাবী শিক্ষার্থীদের টার্গেট করে তাদের সংগঠনে টানেন। যারা বিএনসিসি কর্মকা-ে যুক্ত মূলত তাদেরই বেশি টার্গেট করেন। আর এসব জঙ্গি ইসলামের নামে প্রচার চালালেও মূলত সংগঠনের যুক্ত হওয়া শিক্ষার্থীদের অনৈতিক শিক্ষা দেন। সংগঠনের প্রয়োজনে মোবাইল কেনা, রিচার্জের টাকা না থাকলে বাসা থেকে চুরিরও পরামর্শ দেওয়া হয়। যেসব শিক্ষার্থী তাদের সংগঠনে যুক্ত হয় তারা বাসা থেকে কোচিংয়ে পড়তে যাওয়ার কথা বলে বের হয়। বাবা-মাকে মিথ্যা বলেই তারা সংগঠনের কাজে যায়।\nসংবাদ সম্মেলনে সিএমপির উপকমিশনার (দক্ষিণ) এসএম মেহেদী হাসান, অতিরিক্ত উপকমিশনার (দক্ষিণ) শাহ মুহাম্মদ আবদুর রউফ, অতিরিক্ত উপকমিশনার পংকজ বড়ুয়া, সিনিয়র সহকারী কমিশনার (কোতোয়ালি জোন) নোবেল চাকমা, সহকারী কমিশনার (চকবাজার জোন) মুহাম্মদ রাইসুল ইসলাম প্রমুখ উপস্থিত ছিলেন।\nআরো পড়ুনঃ কমলগঞ্জে কূপ থেকে শিশুর লাশ উদ্ধার\nTagged জঙ্গি, জাতীয়, হিযবুত তাহরী\nবাংলাদেশ ব্যাংকের রিজার্ভ চুরি থ্রিলার মুভিকেও হার মানায় যে পরিকল্পনা\nত্রুটিপূর্ণ প্রিন্টারেই খোয়া যায় ৮ কোটি ডলার বাংলাদেশ ব্যাংকের রিজার্ভ চুরি থ্রিলার মুভিকেও হার মানায় যে পরিকল্পনা চুরির প্রাথমিক অস্ত্র হিসেবে হ্যাকাররা বেছে নেয় ব্যাংক ভবনের দশ তলায় রক্ষিত একটি ত্রুটিপূর্ণ প্রিন্টারকে। শুরুতে অবশ্য বাংলাদেশ ব্যাংকের কর্মকর্তারা প্রিন্টারের বিষয়টিকে সাধারণ যান্ত্রিক ত্রুটি হিসেবেই দেখেছিলেন। তাদের মনে হয়েছিল, প্রিন্টারে একটি ছোট সমস্যা দেখা দিয়েছে, সময়মতো সেটি […]\nPosted on June 19, 2022 June 19, 2022 Author Fokhrul Islam\nহবিগঞ্জে ৪৯টি বন্যা আশ্রয়কেন্দ্র প্রস্তুত হবিগঞ্জ জেলার তিনটি উপজেলায় ৪৯টি শিক্ষা প্রতিষ্ঠানকে বন্যা আশ্রয়কেন্দ্র হিসেবে ঘোষণা করেছে জেলা প্রশাসন। অনুরোধ জানানো হয়েছে এসব কেন্দ্রের অবস্থান এবং দায়িত্বরতদের মোবাইল নম্বর দ্রুত বন্যা কবলিতদের কাছে পৌঁছে দেওয়ার। শনিবার (১৮ জুন) জেলার আজমিরীগঞ্জ উপজেলায় ২১টি, লাখাইয়ে ১৫টি ও নবীগঞ্জ উপজেলায় ১৩টি বিদ্যালয়কে বন্যা আশ্রয়কেন্দ্র হিসেবে ঘোষণা করে জেলা […]


ইসলামী ব্যাংক বাংলাদেশ লিমিটেড এর ক্যাশ রিসাইক্লিং মেশিনসমৃদ্ধ সেবাঘর ৮ সেপ্টেম্বর রোববার, ঢাকার চক মোগলটুলিতে উদ্বোধন করা হয়। ব্যাংকের ম্যানেজিং ডাইরেক্টর ও সিইও মো. মাহবুব উল আলম অনুষ্ঠানে প্রধান অতিথি হিসেবে সেবাঘরের উদ্বোধন করেন। বিশেষ অতিথি হিসেবে উপস্থিত ছিলেন ব্যাংকের ডেপুটি ম্যানেজিং ডাইরেক্টর আবু রেজা মো. ইয়াহিয়া, ইউনুস গ্রুপের ব্যবস্থাপনা পরিচালক মোহাম্মদ ইউনুস এবং ব্যাংকের এক্সিকিউটিভ ভাইস প্রেসিডেন্ট আবুল ফয়েজ মুহাম্মাদ কামালুদ্দীন। সিনিয়র এক্সিকিউটিভ ভাইস প্রেসিডেন্ট ও ঢাকা সেন্ট্রাল জোনপ্রধান মো: মতিয়ার রহমানের সভাপতিত্বে স্বাগত বক্তব্য রাখেন এক্সিকিউটিভ ভাইস প্রেসিডেন্ট ও চক মোগলটুলি শাখাপ্রধান মো: আনিসুল হক। এ সময় স্থানীয় ব্যবসায়ী, গ্রাহক, শুভান্যুধায়ী ও ব্যাংকের কর্মকর্তাগণ উপস্থিত ছিলেন। প্রধান অতিথির বক্তব্যে মো. মাহবুব উল আলম বলেন, ইসলামী ব্যাংক বিশ্বব্যাপী স্বীকৃত বাংলাদেশের সবচেয়ে শক্তিশালী ব্যাংক। আধুনিক ও প্রযুক্তিসমৃদ্ধ ব্যাংকিং সেবার মাধ্যমে গণমানুষের আস্থা ও অকুণ্ঠ সমর্থন নিয়ে এগিয়ে চলেছে এই ব্যাংক। কমসময়ে ও সাচ্ছ্বন্দে ব্যাংকিং সেবা প্রদানের লক্ষ্যে সংযোজন করা হলো ক্যাশ রিসাইক্লিং মেশিন। এই মেশিনে ক্যাশ জমা ও উত্তোলন করার সুবিধা থাকায় ক্যাশ কাউন্টারে গ্রাহকের দীর্ঘ সময়ের প্রতীক্ষার অবসান ঘটবে বলে মনে করেন তিনি। বিকল্প ব্যাংকিং সেবাকে তরুণ প্রজন্মসহ সকলের মাঝে আরো বেশি জনপ্রিয় করার জন্য কর্মকর্তাদের প্রতি আহ্বান জানান তিনি। প্রেস বিজ্ঞপ্তি।


মার্চ 22, 2016 ওয়ান ক্লিক ট্রেডিং লেখক ফারজানা রহমান 95104 দর্শকরা\nঅনলাইন ব্যবসা, একটি নতুন প্রবণতা হিসেবে অনস্বীকার্য সুফল রয়েছে। হঠাৎ করেই মার্কেট প্রাইস আপনার বিপরীতে যাওয়া শুরু করল এবং প্রায় ১০০ পিপ্স পর্যন্ত ফরেক্স মাকের্ট এ কিভাবে অর্থ ব্যবস্থাপনা করে মুনাফা অর্জন করবেন সে নেমে গেল। এর মধ্যেই নিউজ পেয়েছিলেন, London একটি বড় ব্যাংক দেউলিয়া হয়ে গেছে এবং সবাই পাউন্ড এর বিপরীতে তাদের অবস্থান নিচ্ছেন যার কারনে কারেন্সি পেয়ারও নিচের দিকে নেমে আসছে!\nবলে নিজের কোমরবন্ধ থেকে ছুরি বের করে বললে, “এ ছুরি না চেনে আমার মেয়েকে না চেনে আমার মেয়ের সোলিসিটরকে। এর স্মৃতি রইল তোমার জিন্মায়। ফিরে এসে যদি হিসেব নেবার সময় হয় তো ফরেক্স মাকের্ট এ কিভাবে অর্থ ব্যবস্থাপনা করে মুনাফা অর্জন করবেন হিসেব নেব।” “আভিজাত্যবোধ ও হিংসা-দ্বেষের জন্য যে লোক মৃতু্মুখে পতিত হয়, যে লোক সেদিকে অন্যদের আহ্বান জানায় এবং সে জন্য যে যুদ্ধ সংগ্রাম করে, সে আমার উম্মাতের মধ্যে গণ্য হতে পারে না।”\n2018 সালে, দেশের সবচেয়ে জনপ্রিয় সংগীত গোষ্ঠীগুলির মধ্যে একটি ২0 বছর বয়সে পরিণত হয়। এই সময়ে, "ব্রিলিয়েন্ট" গোষ্ঠীর গঠন বেশ কয়েকবার পরিবর্তিত হয়। আজ আমরা সব অংশগ্রহণকারীদের এবং সবচেয়ে বিখ্যাত গান যে সমগ্র ফরেক্স মাকের্ট এ কিভাবে অর্থ ব্যবস্থাপনা করে মুনাফা অর্জন করবেন দেশ গান গাওয়া মনে আছে। একটা নির্দিষ্ট সময় পর্যন্ত ফরেক্স মার্কেটে এমন চড়া দামের পেছনে অন্যতম কারণ ছিল মার্কেটের মনোপলি সিচুয়েশন। অনেক দিন যাবত নির্দিষ্ট কিছু বড় নামের ব্যবসায়ীরা এখানে বিজনেস করে আসছেন। তাদের সার্ভিস চার্জ কমানোর কোন চিন্তা ছিল না। কিন্তু ২০১০ সালের পর থেকেই সিচুয়েশন আস্তে আস্তে বদলাতে শুরু করলো। নতুন নতুন অনেক কোম্পানি মার্কেটে ঢুকতে শুরু করলো। তারা সস্তায় সার্ভিস দিচ্ছিল। এমনিতে সার্ভিস ভালোই দিচ্ছিল, কিন্তু মানুষের বিশ্বাস ও আস্থা অর্জন করতে পারছিল না।\nডেমো অ্যাকাউন্ট ভার্চুয়াল টাকা দিয়ে কাজ করে এমন একটি ট্রেডিং অ্যাকাউন্ট। আপনি এই অ্যাকাউন্ট থেকে ফান্ড উইথড্র করতে পারবেন না। আপনি ঠিক খোলার পরে আপনার ডেমো একাউন্টে ভার্চুয়াল তহবিলের $100,000 অধিকার পাবেন। অন্যান্য কোম্পানি সংখ্যাগরিষ্ঠ ভিন্ন, আমরা আপনাকে একটি ডেমো একাউন্ট খোলার সুযোগ দেয় যেটি আমাদের বাস্তব অ্যাকাউন্টের সাথে কোন পার্থক্য নাই (মাইক্রো একাউন্ট ছাড়া)। আপনি পরীক্ষা দিতে যে কোন অ্যাকাউন্ট টাইপ এর উপর ডেমো মোডে ফরেক্স মাকের্ট এ কিভাবে অর্থ ব্যবস্থাপনা করে মুনাফা অর্জন করবেন আপনার কাজের ফলাফল গ্রহণ, বিবেচনা এবং আত্মবিশ্বাসের সঙ্গে আপনি চূড়ান্ত নির্বাচন করতে পারেন। ৬) Bangladesh Rice Research Institute (BRRI) উদ্ভাবিত মোট ধানের জাত কয়টা??